text:
FIRST SIGHT PART 1
Muraho neza bakunzi ba Dusabane Magazine, nyuma yo kubagezaho MOMENT AT BELGIUM, Mr JOSEPH, STEVEN AND LILIAN na BEN’S HIGH SCHOOL ENTRY ushobora no kongera ugasoma niba utarazisoma, ubu noneho tugiye kubagezaho FIRST SIGHT ntimucikanywe ni buri munsi 6:00 AM na 6:00 PM kuri Dusabane Magazine(www.dusabane.wordpress.com)
nitwa jack ninjye ugiye kubabwira iyi nkuru kandi ndifuza ko mwayikurikira neza kuko ……
.
PART 1
.
Njye jack ndi umwana wakabiri mumuryango wabana batatu, njye na mukuru wanjye na mushiki wacu muto, twarumuryango wishimye nubwo bwose ntamuntungo munini twari twifitiye ndetse njye na gashiki kanjye twarigaga gusa njye namurushaga amashuri menshi cyane. Umunsi umwe narabyutse mugitondo nakerewe kujya kwishuri nsanga mama na papa bicaye muri salon birantungura kuko ubusanzwe nabyukaga bagiye kukazi kare simbashe kubabonaho mu gitondo. Nabaye nkutabyitayeho nshaka kwisohokera ngo njye kwishuli, ngiye kumva numva papa arampamagaye ati: niko se jack we! Nanjye nti: karame papa! Nawe ati: ngwino hano! Ubwo nanjye nahise nza negera hafi, mere ahita ambaza ati: niko se jack, nuko bifata imbere yabantu bakuru!? Ubwo njye numvaga nkumuntu wimyaka 22 yose ntampamvu yo gusuhuza ababyeyi.
.
.
Papa: hhhm! Erega ubu ngo amaze gukura yabaye akagabo none atangiye kwizamura hejuru! Njye:hoya hoya rwose…….. ntararangiza mama ahita avuga ati: hhhm! Cyakora njye narumiwe, mukuruwe we simuheruka dore amaze igihe kinini atagera hano, ese papa jack, ntamakuru yumuhungu wawe jonhson!? Mukumubaza gutyo mbona abuze aho areba ndetse mbona asa nkuwikanze arijijisha ati: reka ahubwo njye mba nzi ko yatashye, nuko nanjye mba mpugiye mutuntu twinshi simenye ibyabana banjye. Ubwo njye nabonye barimo gutinda mba ndavuze nti: mama, reka ngende ndimo gukererwa kwishuli! Nawe ati: ngaho genda turavugana uvuyeyo ntacyo. Ubwo njye nahise mvaho nderekera, birumvikana nagendaga namaguru mpaka kwishuri dore ko ryari no muburebure bungana na kilometer imwe nigice, gusa nyine nabaye nkigera imbere mbona imodoka nziza imparitse imbere sinabyitaho ndikomereza , ngiye kumva numva akajwi keza kumukobwa gaturuka mumodoka kati: jack… jack we! Nanjye nti: wiiiiii! Ndebye neza mbona ni lilian umukobwa twiganaga ahita ambwira ati: niko se ko umanuka namaguru wakwinjiye nkakugeza imbere! Nanjye nti: waba ugize neza cyane kabsa ndumva nubute bunyishe !
.
.
Ubwo nahise ninjira mumodoka nicara inyuma gusa nkabona umukobwa ntashaka gutwara imodoka, niko guhita mubaza nti: nonese ko udatwara bite lilian!? Nawe ati: reka reka sinatwara wicaye aho ngaho, cyo ngwino wicare imbere tugende tuganira! Ubwo nanjye nahise nibwiririza icyo gukora ndasohoka mfungura umuryango wimbere ndicara nawe atangira imodoka turekera. Ubwo murugendo twagiye tuganira inzira yose, gusa numvaga udustory twa lilian twanyuze gusa icyantangaje nisoni yagiraga kuko twahuzaga amaso nkabona arebye hasi cyangwa hirya nisoni nyinshi cyane gusa nkijijisha ngira ngo atamenya ko namubonye. Ubwo twakomeje urugendo bidatinze tuba turahageze ndetse dusanga abanyeshuri batarinjira bose bakiri hanze, mwabantu mwe narimfite isoni zukuntu ngiye gusohoka mumodoka aribwo bwambere nyijemo kwishuli gusa nyine ntakundi byari kumera.
.
.
Lilian yarabanje arasohoka nanjye mba ndasohotse nishyizemo akanyabugabo , nitegereza abaraho nkabona bose barimo kundeba ndetse nkebutse hirya mbona bacuti banjye david na Guy bifashe kumunwa barimo kundeba bumiwe, ubwo njye nakomeje kwibaza kuribyo ubwoba bwanyishe ngiye kumva numva umuntu ankozeho inyuma ndebye nsanga ni lilian arambaza ati: niko se watwawe nibiki ko ndimo kuguhamagara ntiwumve kandi turi kumwe!? Nanjye nti: yeeeeeh! Sha sinzi utuntu narindimo gusa unyihanganire tu! Lilian: eeeeh! Sawa rero turasubira reka njye mbanze nyure hakurya iriya harutuntu ngiye kureba muri library.
.
.
Ubwo umukobwa yahise ansigaho arigendera nanjye mpita nerekeza aho ba david bari bari gusa nagiye kuhagera basetse benda gupfa, ubwo njye nayobewe ibyabaye mpita mbabaza nti: ese mn, ubwo murimo guseka iki!? David: hahaha! Ese sha burya bwose uba utwiyemeraho aruko uteye!? Njye: gute se kandi mwabarezi mwe!? Guy: cyakora da! Ndabona usigaye wisuma abana bahiye ndetse babakire! David: ariko koko mn! Uziko nigeze gutambuka kuri lilian ari kumwe nundi mukobwa ntazi barimo kuvuga izina ryawe sinabyitaho, ibaze yaba yaragukunze sha! Njye: hhhm! Ariko se mwasaze mn davi!? Guy: umva yewe! Shahu rero jack nkubwire njye, uriya mwana nutamukunda uraba urimbwa kabsa, nigute umwana yaba arimo kukwiyereka kuriya ntumunde mn kandi ubona ukuntu ari mwiza!?
.
Njye: mwana rero mbabwire,njye mubandtu nakunda uriya ntawurimo ndetse ntanagatonyanga kurukundo mufitiye! Ibintu mumbwira rero sinzi ibyaribyo! David: nyumvira umurezi sha! Ubwo se udakunze lilian wakunda nde wamuswa we!? Guy: cyakora imboga zibona abana kabsa! Njye: mwana reka ibyo tubivemo tujye kwiga dore barimo no kwinjira mumaclass. Guy: sawa reka twinjire ariko rwose ibyo bintu ubitekerezeho witonze sha jack! Ubwo twahise twinjira class twese gusa nkigeramo numva umuntu arampamagaye ndebye mbona kandi ni lilian, ndamwegera aba arambwiye ati: icara hano niho nagufatiye! Njye: eeeeeh! Urakoze shan, nonese wavuye muri library ryari!? Nawe ati: sha nyine nagezeyo mbura ibyo nahashakaga mpita nigarukira! Njye: eeeeee! Ntacyo noneho gusa wakoze cyane kumfatira umwanya dore sinaherukaga no kwicara imbere! Lilian: haha, ariko nawe yeee, ubwo se ubwo nakoze iki cyatuma unshimira utyo, gusa nyine………… atararangiza twumva phone ye irasonye aba arayitabye ngiye kumva numva aravuze ati: yeeeeh! Reka nze nonaha!
.
.
Ubwo umukobwa yahise afata agapapuro areba hirya yandikaho utuntu arangije arakampereza ndetse ahita asohoka aragenda! Ubwo nanjye ntakindi nakoze ,nahise ngafungura ngo ndebe ibyanditseho nsanga yanditse ngo:” waretse tukazahura ejo kumugoroba muri bar ya BLUE SUNLIGHT, ko harakantu numva nshaka kukubwira kandi kamazemo iminsi kandi nimba aribyo uhamagare +3245667…….. nanjye menye uko bimeze,urakoze!!!”” mwabantu mwe nahise numva ubwoba bunyishe nkimara gusoma ako gapapuro gusa nkomeza kwikaruma ariko bikanga kumva mumutwe, nakomeje gutekereza kuribyo nkebutse nsanga mwarimo yaje ndetse sinamenye igihe yatangiriye isomo, ndebye kuruhande nsanga umukobwa wari wicaye hafaho yanditse ibintu byinshi, kumbe mwarimu yaje kare sinabimenya!
.
.
Ubwo ntakundi byari kumera, isomo ryuwo munsi nari ndirase ndetse tuza gutaha bisa nkaho ntakintu nakimwe nyuye. Namanukanye na david na Guy nkibisanzwe gusa bo ntibigeraga barekera kunsukaho amagambo yabo ndetse nkabiyama ariko bakanga. Twakomeje kumanuka tugeze imbere yikizu kinini cyikietaje barimo kubaka mba mbonye umukobwa asohoka mugipangu iyo nzu yarimo kubakirwamo, mubuzima nibwo bwambere narimbonye umukobwa mwiza kurusha abandi gusa kumukuraho amaso byari byambereye ikizamini gikomeye cyane, nakomeje kwitegereza uburyo umukobwa yari mwiza nuburyo yatambukaga nimyambarire ye nkagira ngo ndimo kurota, nakomeje kumwitegereza ngiye kubona hakurya aho arimo kugana mbona haparitse imodoka eshatu nziza cyane zimikara ndetse zihagazeho abagabo babiri barebare ndetse bambaye lunette za fume, ngiye kubona mbona wamukobwa arahageze bahita bafungura yinjiramo barafunga nabo barinjira zihita zerekera, nanjye nzikurikiza amaso,hashize akanya mba ndavuze ndi: wiiiii! Kumbe ba david bari barimo kumpamagara simbyumve ndetse sinamenye nigihe bansigiye kuko bo bari bamaze kugera imbere! Ubwo njye kumutima icyari kiriho numukobwa narimbonye akankura mubyanjye………….
.ESE MUKURU WA JACK ABA HEHE!?
.ESE UYU MUKOBWA WE BITE BYE!
.ESE LILIAN NIKI ASHAKA KUBWIRA JACK!?
Author: Maurice willy
NTUCIKWE PART 2……….LOADING……………..


c: text/html

text:
Iki gitaramo kizahuza Heman Worshipers International n’abahanzi bakunzwe cyane muri iki gihe mu ndirimbo zihimbaza Imana Patient Bizimana na Israel Mbonyi ndetse n’amwe mu matsinda akomeye yo kuramya no guhimbaza yo mu Rwanda.
Umuyobozi wa Heman Worshipers International, Bigangu Prosper yabwiye itangazamakuru ko iki gitaramo cyabo ‘Kuramya ni ijuru ku isi Live DVD Launch’ kizaba tariki 9 Ukwakira 2016 kikazabera i Nyarutarama ku rusengero rwa Christian Life Assembly (CLA) guhera saa cyenda z’amanywa kugeza saa moya z’umugoroba.
Yagize ati “Muri iki gitaramo cyacu, Heman worshipers International izaba iri kumwe na Patient Bizimana, Israel Mbonyi ndetse n’amwe mu matsinda akomeye ndetse akunzwe cyane hano mu Rwanda; Alarm Ministries, Gisubizo Ministries, Healing Worship Team na True Promises n’abandi.”
Yavuze ko muri iki gitaramo cyabo biteze kuzaboneramo umugisha kandi roho z’abazacyitabira zizarushaho kwegerana n’Imana binyuze mu nyigisho zizatangwa na Pastor Julienne Kabanda.
Iki gitaramo kirihariye, kucyinjiramo ni ukugura DVD yakozwe mu buryo bw’umwimerere [Live] ari nayo izamurikwa uwo munsi. Ku munsi w’igitaramo izaba igurishwa amafaranga ibihumbi bitanu(5000Frw). Abazinjira bataguze DVD bazishyura ibihumbi bitatu (3000Frw) nk’uko ubuyobozi bwa Heman Worshipers bwabitangaje.

robotstxt: allowed

filter: keep


text:
Bifuza ko ihame ry’uburinganire ryakwigishwa mu mashuri
Urwego rw’Igihugu rushinzwe kugenzura iyubahirizwa ry’uburinganire n’ubwuzuzanye bw’abagore n’abagabo (GMO) ruvuga ko uburinganire butubahirizwa muri gahunda nyinshi zishyirwa mu bikorwa.
GMO itangaza ibi ivuga ko hari abashyira mu bikorwa ihame ry’uburinganire ariko ari nko kwikiza; nkuko Mugiraneza Modeste umukozi w’urwo rwego abisobanura.
Agira ati « Murebe mu gutegura igenamigambi ry’Akarere, rimwe na rimwe bagashyiramo ngo abagore aba n’aba bazahabwa imirimo mu gukora igikorwa runaka, nibura uhagarariye abagore ntiyigeze atumirwa ngo yicarane n’ukora iri genamigambi amwereke ibyafasha.ʺ
Akomeza agaragaza ko muri za raporo zitangwa ku mibereho y’abaturage naho hakagombye kwibandwa ku buringanire bw’impande zombi kugirango abagore n’abagabo bazamukire rimwe mu iterambere.
Ati ʺIyo muri raporo tuvuze ngo mu Karere runaka abaturage igihumbi bavuye mu bukene, ariko ntitugaragaze ngo abagore ni bangahe, abagabo ni bangahe nta hame ry’uburinganire riba ryubahirijwe.
Ibi kandi byanagarutsweho mu biganiro uru rwego rwagiranye n’abahagarariye inama y’igihugu y’abagore n’abashinzwe imibereho myiza mu turere twa Karongi na Rutsiro tariki ya 03 Werurwe 2017.
Muri ibyo biganiro hagaragajwe ko icyatuma abantu barushaho gusobanukirwa n’uburinganire ari uko isomo ry’Ubiringanire ryashyirwa mu masomo yigishwa mu mashuri.
Mukashema Drocelle, umuyobozi w’Akarere ka Karongi wungirije ushinzwe imibereho myiza y’abaturage abisobanura agira ati ʺNiba tubyibonera ko abantu benshi badasobanukiwe uburinganire, kuki bitashyirwa mu masomo yigishwa mu mashuri abantu bagakura babizi.ʺ
Butasi Herman nawe ushinzwe imibereho myiza mu Karere ka Rutsiro ahamya ko abantu batangiye kwiga iby’ubiringanire bakiri bato byazamura imyumvire.
Agira ati ʺGutangira kwigishwa ibijyanye n’uburinganire abantu bakiri abana byafasha mu guhangana n’ikibazo cy’ababyumva ukundi.ʺ
Nubwo batangaza ibi, ariko hibazwa uko bizagenda cyangwa ikizakorwa kugira ngo ihame ry’uburinganire rijye mu masomo yigishwa.
Dukurikire ukanda kuri Like
Ibitekerezo ( 1 )
Iki gikorwa cyateguwe na RALGA ku bufatanye na GMO mu rwego rw’ Umushinga witwa Rwanda Decentralization Support Program (RDSP)uterwa inkunga na BTC. Mwakosora!


text:
Bakoze umwiherero wo kwihwitura mu mikorere yabo
Abagize inama njyanama y’umurenge wa Kimironko mu karere ka Gasabo, umujyi wa Kigali bahuriye mu mwiherero w’umunsi umwe la Palise Gashora mu karere ka Bugesera, mu rwego rwo gusuzuma imitangirwe ya More...
Guverineri Kabahizi arasaba abagize inama njyanama gusobanukirwa inshingano zabo
Guverineri w’intara y’Iburengerazuba Kabahizi Celestin arasaba inama njyanama y’akarere ka Rubavu gusobanukirwa neza uruhare rwayo mu iterambere n’imikoranire yayo n’izindi nzego. Ibi More...
Kamonyi: Abakorera mu masambu ya leta bagiye koroherezwa kuyagiraho uburenganzira
Mu gace k’amayaga, ahagaragara ibisigara bya leta, bamwe mu baturage bahawemo amasambu, ariko habamo n’abayahawe mu buryo budakurikije amategeko. Mu gihe cy’iyandikwa ry’ubutaka, ni More...
Nyamasheke: Inama Njyanama irishimira ishyirwa mu bikorwa ry’imyanzuro bafashe
Inama njyanama y’akarere ka Nyamasheke irishimira ko inzego za leta zashyize mu bikorwa umwanzuro wari wafashwe mu nama yabaye tariki ya 28 ukuboza 2011, aho basabaga ko inyubako zikorerwamo n’inzego More...
Nyamasheke: Utubari turasabwa kubahiriza amasaha twemerewe gukora
Inama njyanama y’akarere ka Nyamasheke yateranye taliki ya 30/03/2012 yagarutse ku kibazo cy’utubari dufungura mu masaha y’akazi, ibi bikaba ari bimwe mu bibangamira umutekano ndetse bigatuma More...
Intara y’Amajyepfo iri ku isonga mu gikorwa cy’ibarura ry’amasambu
Kwandikisha ubutaka bubihesha agaciro Uhereye I Buryo ni Umuyobozi ushinzwe ikigo cy’igihugu gishinzwe iby’ubutaka, Sagashya Didier Umuyobozi ushinzwe ikigo cy’igihugu gishinzwe iby’ubutaka More...
Rwanda : Inama njyanama y akarere ka Nyamasheke yagiranye ikiganiro na guverineri w uburengerazuba ku nshingano zayo.
Ku mugoroba wo itariki ya 22 Werurwe 2012, abagize Inama Njyanama y’Akarere ka Nyamasheke bari mu rugendoshuri i Kigali, bagiranye ikiganiro na Guverineri w’Intara y’Iburengerazuba, More...
Abaturage ba Gisenyi barasabwa kuva mu magambo atubaka bakitabira ibikorwa
Muri gahunda yo kwegera abaturage bakabatega amatwi bakabafasha gukemura ibibazo byabo, bamwe mu bagize Inama Njyanama y’Akarere ka Rubavu kuri uyu wa 21 Werurwe basuye abaturage b’umurenge wa Gisenyi, More...
Inama njyanama y’akarere ka Rubavu yasuye umurenge wa Cyanzarwe
Muri gahunda Inama Njyanama y’Akarere ka Rubavu yafashe yo kwegera abaturage ikabafasha gukemura ibibazo byabo kuri uyu wa 14 Werurwe intumwa z’iyi nama njyanama zahuye n’abaturage b’umurenge More...
Umudugudu ni wo shingiro ry iterambere
Aya magambo ngo “umudugudu ni wo shingiro ry’iterambere†yagarutsweho n’abari bateraniye mu gikorwa cyo kwishimira kuba umurenge wa Tumba warabaye uwa mbere mu kwesa imihigo ugereranyije More...


text:
1
urumva koko ibyo bishoboka,bagomba kurengera abantu bose bakora imishinga ibabyarira inyungu.niba basahura afurika se,ntibateza imbere canada.
Amateka y'afurika atweraka ko ntakintu kizima bigeze batwifuriza. Izabihehe gusa
Byiza cyane aba banyafiriki ni bigoryi ni bicucu biba ibihugu byabo muri afirika bakajya gushoraimari hanze byamara kubahindukana bakabifatira byose. urugero nkuwari president wa isiri umuhungu we mu bwongereza bafatiriye inzu yara ahafite ahanu hahenze cyane hatuwe ni byamamare bikomeye ifite hafi agaciro ka 20m za ma pound ubu reta yarayifatiriye we ari muri prison na bandi benshi bari mu mazu aciriritse batinye kwaka ibyo bitaka ibyabo.ibigoryi gusa.
Ndambiwe n'uburyo abafransa bishyira imbere nk'akarenge kambaye ubusa,iwabo ibibazo ni uruhuli batarebye neza bazakanguka Ubushinwa bwaraguze igihugu cyabo.None ngo bahurujwe n'imibereho y'Abanyafrika.
1


text:
Abantu benshi bakunda kureba fims(movies) iyo bari mu gihe cy’ikiruhuko, ni ukuvuga nk’abanyeshuri iyo batagiye Kwiga cg se bavuye kwiga cg se abafite akazi igihe bavuye mu kazi, bakunda kwicara bakareba movies kuko zifasha mu kuruhuka. Abantu bakunda amoko ya film atandukanye hari abakunda Horror, Action ,Dama, Tv Series n’izindi Nyinshi, ikibazo abenshi dukunda kugira ni ukugera mu rugo uziko ugiye kureba movie ugasanga barumuna bawe cg Ababyeyi bafite movie bari kureba kandi wenda wowe udakunda ubwo bwoko cyangwa se utarayitangiye ukaba Utayifatiramo hagati wenda ukaba nta PC(machine) ufite ngo urebereho movie yawe bigatuma u boa“boring” kandi Wenda utunze smartphone ya android ifite screen size ihagije na graphic card yatuma ureberaho movie cg ufite tablet Ya android ukaba wibaza uburyo wamanuriraho (downloading) movie ukareberaho ntiwice umwanya wawe.
Yes, mwese muhise mwibaza uko wabigenza. Hari uburyo bwinshi wakoresha hari ubutwara umwanya munini busaba N’ubumenyi bwinshi, ariko ubwo tugiye kureba uyu munsi buroroshye cyane kandi burihuta kurusha ubundi. Ni Application imwe gusa usabwa ku downloasinga ubundi ukaza gukurikiza inzira turi burebere hamwe
Mbonye wibaza ngo iyo application niyihe?? aaaah iyo ni SHOWBOX
SHOWBOX ni application ikora muri phone cg tablets za android ikaba ifasha mu kureba online movies tv series na Trailer za film zitarasohoka ariko sibyo gusa ikora kuko uretse kuzireba ushobora no kuzimanura ukazireba uri offline(nta internet ufite). Akarusho ni uko usangaho film zose nshya muri HD zigaragara neza kandi ushobora nko kumanuraho subtitles igihe film Ubwayo itayifite ukayimanura uyikuye kuri showbox movie yawe ikazana na subtitles zo mu rurimi wifuza.
Dore uko wabigenza ngo ubashe gukoresha showbox
NB: SHOWBOX ikoresha torrents, hari ibihugu iri illegal (Bitemewe) kuyikoresha, ibi rero ni ukwiga gusa, ntago isangetech Yabazwa amakosa azakorwa akoresheje iyi nyandiko.
uko bigenda
1.JYA KURI apkmirror.com Ushake SHOWBOX apk file urebe neza ko wamanuye iheruka(updated)
2.Kora installation nkibisanzwe, wemeze urebe ko unknown sources yemejwe.
3.Fungura showbox yawe niba wasoje gukora installation
Nuyifungura urahita ubona ahameze gutya, urutonde rwa filime bahereye ku nshyashya. Iyo ushaka ku downloadinga cg kureba movie uyikandaho maze ukabona ahantu hameze gutya
Iyo ukanze kuri download ihita itangira ku downloading iyo ufite network nziza, nko mu minota 10 film ifite 1GB iba irangiye.
AMAHIRWE MASA!!


text:
Nizzo Muhamed umwe mu basore batatu bagize itsinda rya Urban boys yibasiwe n’abafana cyane nyuma y’ifoto yashyize hanze aho bamwe bamushinje gutererana umwana bivugwa ko yabyaye i Rubavu kugeza ashizemo umwuka habuze amafaranga yo kumujyana kwa muganga.
Umwana uri mu kigero cy’imyaka ibiri bivugwa ko Nizzo yabyaye i Rubavu akamwihakana aheruka kwitaba Imana ku italiki ya 13 Z’uku kwezi ndetse nyina w’uyu mwana avuga ko yazize kubura mutuelle ngo avuzwe neza kandi ko yasabye Nizzo kumuha ubufasha ngo uyu mwana avuzwe akamwamaganira kure.
Nizzo yashyize ku rukuta rwe rwa instagram ifoto yandikaho n’amagambo agira ati " Imana niyo ibizi " Ibi byatumye bamwe mu bafana bamunenga cyane bavuga ko nta kigenda cye kuba yarihakanye amaraso ye.Gusa hari abandi bamukomeje ndetse bamwereka ko bari kumwe kandi ko bamukunda cyane.
Uyu twashyize ubutumwa bwe mu kaziga yagize ati " Byaba bibabaje wivugisha utyo .ukaba utaritaye kumwana wabyaye kugeza apfuye .bibaye arukuri waba wararitswemo na sekibi .nawe imitsi yazaguha ikigwa .imana ikube hafi Muhammed we ".
Hari uwanenze Nizzo agira ati " GS kok nimba aribyo ukaba warihakanye amaraso yawe NGO nuko iri umustr byaba bibabje pe wabanza ugasab imana imbabazi ukabona gukomez nibindi ".
Undi yunzemo ati " Bibaye aribyo wazasaba imana imbabazi kuko niwatera imbere warihakanye amaraso yawe "
Gusa n’ubwo bamwe mu bafana bakomeje kwibasira Nizzo we arabihakana akavuga ko uriya mwana witabye Imana atari uwe ndetse ko yatunguwe no kubyumva.
NIYO ATARIKUBA ARI UWAWE WASHOBORAGA KUMUHA AMAFARANGA YO KUMUVUZA.JYA UTEKEREZA KURE WANA
Nizo nimba aribyo uri feck kbs gt wihakana amaraso yawe koko ark ntanubwo bakubeshyra umv njyagusaba imbabazi umuryango ndetse nimana


text:
Ibizakwereka ko umwana yazinutswe umukozi umurera
Hari igihe uzana umukozi wo kurera abana agatangira akunda abana ndetse ukamuha ikizere cyose ku buryo n’ibibi bakubwira kuri we uba utabyemera. Nyamara burya bishoboka ko umukozi wari umuntu mwiza yahinduka akaba mubi ndetse umwana ubwe agasigara yifuza ko wamuhindura.
Dore ibimenyetso bizakwereka ko umwana yifuza ko wahindura umukozi
Kujya kugenda umwana akarira cyane : Birasanzwe ko umwana abona ababyeyi be bagiye ku kazi bakarira ariko nubona ugiye kugenda umwana akarira cyane ku buryo budasanzwe uzamenye ko atishimira gusigarana n’umukozi. Bishoboka ko hari n’igihe umwana yanga umukozi kuko ataramumenyera ariko niba ubona byarabaye akarande jya umenya ko umwana wawe atabanye neza n’umukozi.
Umwana atangira gutinya umukozi : ubusanzwe umwana ntiyakwiyumva mu mukozi nkuko yiyumva mu babyeyi be. Gusa bijya bibaho ko umwana anakunda umukozi kurusha uko akunda ababyeyi be. Niba rero utangiye kubona umwana atinya cyane umukozi haba hari ikitangeda hagati yabo.
Uzasanga umukozi adashaka kuvuga uko birirwanye : uko umukozi yirirwanye n’umwana ntibikwiye kuba ibanga niba ubaza umukozi uko yirirwanye n’umwana ukobana ntashaka kuvuga uko birirwanye, wamubaza aho yakomeretse ugasanga ntashaka kuvuga icyamukomerekeje, ahanini biba ari ikimenyetso ko uwo mukozi atita ku mwana cyangwa se akaba amufata nabi, akaba yamukubita se, n’ubundi buryo butandukanye yakoresha mu gufata umwana nabi.
Kudakurikiza ibyo mwavuganye : Iyo uzanye umukozi hari amategeko muba mwaravuganye y’ibyo muzagenderaho haba ku ruhande rwawe ndetse no ku ruhande rwe niba rero utangiye kubona umukozi atacyubahiriza ibyo mwavuganye, urugero niba wenda mwaravuganye ko azajya amesa amashuka y’abana gatatu mu cyumweru ukabona asigaye ayamesa rimwe jya umenya ko yatangiye kukunanira.
Umwana azasubira inyuma mu mikurire anarware indwara z’umwanda : umukozi wamaze guhinduka uzasanga kubera ko atakita ku mwana ahora arwaragurika cyane cyane indwara ziterwa n’umwanda cyangwa se ugasanga arwaye indwara ziterwa no kutarya neza kandi uba wamusigiye ibyo kugaburira umwana.
Gusuzugura : hari abakozi usanga bamara kumenyera abakoresha babo bakajya babasuzugura wamubwira nawe akagusubiza kuburyo ubona ko atakikubaha nk’umukoresha we.
Ibyo ni bimwe mu bimenyetso byerekana ko umukozi ukurerera umwana akeneye kuba yahindurwa ukazana undi, kuko ushobora gukomeza kwihangana ukazasanga umwana ariwe ubigendeyemo.
Source : babycenter.com
Gracieuse Uwadata


text:
Akamaro ko kurya amateke
Ni kenshi uzajya mu masoko andukanye haba mu cyaro cyangwa se mu mugi ugasanga ibyo bita amateke(Cocoyam),hari benshi babifata nk’ibiribwa by’abantu batifashije,nyamara umenye akamaro kayo mu mubiri,nawe watangira kujya uyarya.
Amateke afite inkomoko muri Asia y’amajyepfo,akaba ashobora kuribwa atetse nkuko wateka ibijumba,ndetse n’amababi yayo aribwa nk’imboga,gusa nanone ashobora gukoreshwa mu kuvura indwara zitandukanye.Amateke akungahaye cyane ku ntungamubiri nyinshi,nka Vitamini A,B,C na E zituma umubiri wacu ukora neza.
Dore rero akamaro k’amateke mu mubiri wacu
-# Amateke atera imbaraga : Uzumva abantu bavuga ko ari ibiryo by’abahinzi, amateke buriya akize cyane kuri vitamini zo mu bwoko bwa B,zifasha umubiri guhindura ibyo wariye bikavamo imbaraga,kandi akize ku byo bita carbohydrates,bitanga imbaraga ku mubiri.
-# Afasha igogorwa ry’ibiryo kugenda neza : Amateke agiramo ibyo bita fiber cyangwa Fibres,ibi rero bifasha igogorwa ry’ibiryo kugenda neza bikarinda impatwe (Constipation).
-# Azamura ubudahangarwa bw’umubiri : Vitamini C iboneka mu mateke niyo ituma azamura ubudahangarwa bw’umubiri bityo iyo urya amateke ntabwo ukunda kwibasirwa na za mikorobi cyane (Infection).
-# Afasha gukora neza kw’amaso : Vitamini A dusanga muri iki gihingwa niyo ifasha gukora neza kw’amaso bigatuma amaso yawe akora neza.
-# Afasha mu kugabanya umuvuduko w’amaraso : Amateke agira Potasiyumu (Potassium),iyi rero ni ingenzi mu kugabanya umuvuduko w’amaraso kuko ituma imitsi y’amaraso yirekura bityo amaraso agatembera neza,umuvuduko ukajya hasi.
# Amateke akomeza amagufa : Ese wari uzi ko mu mateke dusangamo na ya myunyungugu yitwa Kalisiyumu ituma amagufa akomera ? Nibyo koko Kalisiyumu iboneka mu mateke ituma amagufa akomera bikarinda indwara yo koroha kw’amagufa.
Niba ugiye mu isoko guhaha,ntuzibagirwe amateke,ndetse niba ugiye no muti Resitora,ntukajye usiga kurya amateke wibwira ko ari ibiryo by’abaturage kuko indwara ntitoranya.
Pamela
ifoto : google


text:
Umunyamabanga Nshingwabikorwa w’Umurenge wa Rubavu, Mugisha Honoré, yabwiye IGIHE ko iby’iyo nkuru, anavuga ko bagiye gutangira iperereza kugira ngo hamenyekane nyina w’urwo ruhinja.
Yagize ati “Nibyo koko abana barimo batoragura ibyuma byo kugurisha bagwa ku mufuka urimo umurambo w’uruhinja. Ubu dutegereje polisi ko ihagera ariko natwe tugiye kwiyambaza abajyanama b’ubuzima kugira ngo badufashe mu mukwabu wo kumenya abari batwite dushakemo uwaba yakoze aya mahano’’
Si ubwa mbere mu Murenge wa Rubavu havugwa amakuru y’ababyeyi bataye impinja kuko no ku wa 4 Werurwe 2018, umubyeyi utaramenyekana yataye ku muhanda abana babiri b’impanga bafite amezi abiri mu Kagari ka Gikombe. Abo bana nyuma baje gushakirwa umuryango ubarera.


text:
Imyigaragambyo yo kwamagana itsinda rya Satani muri Amerika mu mujyi wa Portland, abakirisitu benshi bigaramgambije bamagana umugambi w’abiyise itsinda rya Satani batangaje ko bagiye gushinga ishuri rya Satani.
Itsinda rya Satani risanzwe rifite urusengero muri Amerika riteraniramo, Abayoboke b’iri tsinda bari batangarije CNN dukesha iyi nkuru ko bagiye gutangiza ishuri naryo rizajya ryigisha ibya Satani.
Ibi byababaje Abakirisitu benshi muri Amerika bahise batangaza ko batari bwihanganire uyu mugambi ngo batume ushyirwa mu bikorwa, ibintu bavuga ko byaba ari kwigisha abana b’Amerika ubukozi bw’ibibi.
Abakirisitu kuri ubu bategereje ko ubuyobozi bubasinyira impapuro zibemerera kujya kwigaragambiriza imbere y’urusengero rwa Satani.
Ubuyobozi bw’aka gace gaherereyemo idini rya Satani bwatangaje ko abantu barenga ibihumbi 87 bamaze gusinya bamagana idini rya Satani.
Uwitwa Slobodnik yagize ati “Abayoboke ba satani bari mu mwijima n’amabeshyo, iyo tuvuze ngo Imana ihe umugisha Amerika tuba tubihamya. Dukunda Imana, Satani nta jambo afite mu muco wacu, Satani ntiyakwinjizwa mu ishuri mu mashuri y’abana bacu kuko ntidushyigikiye ko babeshywa”
Imyigaragambyo muri Amerika ikomeje kuba akamenyero nyuma y’uko abashyigikiye Clinton bari bamaze iminsi birara mu mihanda, ubu hatangiye indi myigaragambo yo kwamagana abayoboke ba Satani. Ibi byose ni ibyongerera akazi perezida mushya wa Amerika Donald Trump.


text:
Uyu munsi ku wa 30/11/2016 mu giterane gihuje Abapasiteri n’Abasenyeri bose ba PEAR kirimo kubera muri Diyoseze ya Shyogwe, abitabiriye bakomeje kwiyibutsa umuhamagaro w’Itorero. Ikiganiro cya mbere cy’uyu munsi cyatanzwe na Rev Dr Canon Alfred Olwa, umwalimu muri Kaminuza ya gikirisitu ya Uganda (Uganda Christian University). Mu kiganiro cye yibanze ku kugaragaza ko abantu batumwa mu murimo w’Imana bagomba kuba batoranyijwe kandi bagatozwa. Yagarutse ku Ijambo ry’Imana dusanga muri Mariko 3.13-14 no mu Byakozwe n’Intumwa 6. 1-11. Intego z’iki kiganiro zari izi zikurikira:
- Gusobanukirwa ko Itorero ryacu rikeneye gusubira ku isoko; ni ukuvuga kugendera ku kuri kwa Bibiliya;
- Gusobanukirwa ingamba zishingiye kuri Bibiliya twakurikiza mu huhindura abantu abigishwa;
- Kumenya ko dukwiye gutegura abigishwa ba Yesu kugeza ku rwego rukwiye;
- Kumenya ko dukwiye gukomeza umurimo wo guhindura abantu abigishwa ba Yesu.
Itorero rigomba guhindura abantu abigishwa ba Yesu. Ubwo nibwo buzima bwacu. Gukurikira Yesu ni umurimo tugomba gukora ubuzima bwacu bwose. Gukurikira Yesu ni ukumukurikira, si ugukora ibyo abandi bakora. By’umwihariko abapasiteri dukwiye gukundana no gusangira. Umwigishwa wa Yesu arangwa n’urukundo. Ntiwahindura abantu abigishwa ba Yesu utari wasobanukirwa akamaro k’urukundo.
Iyo dusomye muri Mariko 3. 13-14 tubona ko yesu yatoranyije intumwa 12 zo kubana nawe. Gutoranya ni ingenzi. Niba dushaka kubaka Itorero, ni ngombwa ko tumenya gukurikiza urugero rwa Yesu mu gutoranya abo dutuma. Yesu yaratoranyije, ararera, aratoza. Guhindura umuntu bifata igihe, ni ubuntu bw’Imana ndetse hari n’igihe byakwanga. Mwibuke ko na Yesu yari afite umuntu nka Yuda. Ibyo kugira ngo bishoboke bisaba ko wowe ushaka guhindura abantu abigishwa ubanza nawe ubwawe ukabana na Yesu. Iyo umuntu abana na Yesu, ibintu bigenda neza. Umupasiteri utaratojwe neza aba ameze nka serukiranyi ihagaze mu myaka. Ibyo ntibikwiye! Ni ngombwa gusenga mbere yo gutoranya abantu batumwa mu murimo w’Imana. Ugomba gutoranya kandi abo utoranyije akaba ari abantu bemera kubana na Yesu hamwe nawe. Iyo ikipe itatojwe neza hashobora kubonekamo abitsinda ibitego. Igihe cyarashize cyo kuzana abapasiteri bitsinda ibitego. Turashaka abapasiteri batsinda ibitego mu izamu rya Satani. Yesu arashaka ko duhora twiteguye gutoza abantu batumwa mu murimo w’Imana, kandi byaba ngombwa tukaba twanapfira Ubutumwa Bwiza. Ubutumwa Bwiza ni ubutumwa buhindura umuntu bukamwuzuzamo Yesu. Umwigishwa abana na Yesu kugeza ku iherezo. Umutoza mukuru wacu ni Yesu. Yita kubo atoza akabitaho. Abapasiteri n’abasenyeri bahamagariwe kwita ku bantu bayobora, kubashyigikira no kubatera ingabo mu bitugu. Abapasiteri bakeneye kumenya ko Musenyeri abitayeho, abakirisitu bakeneye kumenya ko abapasiteri babitayeho ariko na none abapasiteri nabo bagomba kwita kuri Musenyeri wabo, abakirisitu bakwiye kwita ku bayobozi babo.


text:
Urwenya: Abagororwa babiri
Abagororwa babiri
Abagororwa babiri bo mu gihugu cyemera igihano cy’urupfu baraganiriye, bigeze aho umwe abaza undi ati « ariko ubundi ko numva uri umuntu mwiza, aha wahageze ute sha? » Undi ati « nibye amafaranga muri banki bankatira gufungwa imyaka 12. Wowe se ? » Wa wundi ati « jye nishe famille yose, none ngomba kumara hano iminsi itatu gusa. »
Undi biramutangaza ati « mbega ubutabera bwo muri iki gihugu ? Imyaka 12 kuri jye wibye banki , none wowe, wageze aha uyu munsi uzahamara iminsi 3 gusa, kandi uri umwicanyi ? » undi ati « wanyumvise nabi muntu mwiza, nashakaga kuvuga ko nzamara iminsi 3 hano, maze uwa kane bakanshyira mu kagozi.....
Shyiraho Igitekerezo!
Subscribe to: Post Comments (Atom)


text:
Paji z’ubufasha
- Ijambo ry’ibanze
- Kubaza ibibazo
- Ubuzima bwawe bwite
- Abakozi bashinzwe gutanga amakuru
- Ibijyanye n’iyi software
- Kwemeza
- API y’abakora imbuga
- Gushaka byimbitse
Twandikire
Niba ikibazo cyawe kitarasubijwe hano, cyangwa se hari ikintu wifuza kutubwira kijyanye n’uru rubuga, twandikire.
Ibibazo by’umukozi ushinzwe gutanga amakuru #
- Nageze hano nturutse ku musozo w’ikibazo cy’ubwisanzure bwo kumenya amakuru, habaye iki? #
Sobanukirwa ni serivisi itangwa n’umuryango utegamiye kuri leta kugirango ufashe abaturage gutanga ibibazo by’ubwisanzure bwo kumenya amakuru, kandi babashe gukurikirana ibisubizo ndetse no kubisangiza abandi mu buryo bworoshye.
Umuntu watanze ikibazo cy’ubwisanzure bwo kumenya amakuru wohererejwe yakoresheje Sobanukirwa. Ushobora gusubiza icyo kibazo nk’uko wasubiza ikindi kibazo cyose. Itandukaniro rihari ni uko igisubizo uzatanga kizahita gishyirwa ku mugaragaro kuri interineti.
Niba ufite ikibazo cy’ubuzima bwite cyangwa izindi mpungenge, soma ibisubizo biri hano hasi. Ushobora no kuba wasoma ijambo ry’ibanze kuri Sobanukirwa kugirango umenye ibyo uru rubuga rukora byanditswe n’umwe mu barukoresha. Ushobora no gushaka umuyobozi ukorera kuri uru rubuga, ukareba n’irangamimerere ry’ibibazo byatanzwe hakoreshejwe uru rubuga.
Mu gusoza, twakira ibitekerezo n’inyunganizi ziturutse ku bakozi batanga amakuru. Ushobora kutwandikira.
- Kubera iki mushyira ahagaragara ibisubizo by’ibibazo by’ubwisanzure bwo kumenya amakuru? #
- Dutekereza ko hari inyungu nyinshi. Icy’ingenzi cyane ni uko bizatera abaturage umuhate wo gukurikirana no kugira uruhare mu mirimo ya Leta. Tunizerako bizatuma umuyobozi atabazwa ibibazo bimwe inshuro nyinshi. Dukurikije ko ibisubizo ku bibazo by’ubwisanzure bwo kumenya amakuru biba birimo amakuru areba abantu bose, kandi undi muntu uwo ariwe wese ashobora kongera kubaza umuyobozi, dutekereza ko nta mpamvu yatubuza kubishyira ahagaragara.
- Ese abantu babaza ibi bibazo babaho? #
- Yego. Kugirango tubashe gukurikirana ibisubizo, dukoresha imeli aderesi zitangwa na computer kuri buri kibazo. Nyamara kandi, mbere y’uko abantu bohereza ibibazo, buri wese agomba kubanza kwiyandikisha ku rubuga akoresheje imeli yihariye dushobora kugenzura. Ushobora gushaka urutonde rw’ibibazo buri muntu yabajije kuri uru rubuga.
- Imeli ntabwo ihagije nka aderesi ku kibazo cy’ubwisanzure bwo kumenya amakuru! #
- Yego, irahagije. Itegeko u Rwanda rukoresha ry’ubwisanzure bwo kumenya amakuru ryo mu 2013 rivuga ko amakuru ashobora “gusabwa n’umuntu ku giti cye cyangwa itsinda ry’abantu bakoresheje rumwe mu ndimi zemewe mu Rwanda nk’uko ziri mu itegeko Nshinga ry’u Rwanda. Amakuru ashobora gusabwa mu magambo, mu nyandiko, hakoreshejwe telefoni, interineti cyangwa ubundi buryo bwo kuvugana bitabangamiye iyubahirizwa ry’iri tegeko”.
- Ese ntabwo mwaba mutanga ibibazo bikomeretsanya? #
Sobanukirwa nta kibazo ibaza. Twohereza ibibazo abantu bakoresha urubuga rwacu babaza, kandi ni abantu babaho babaza ibyo bibazo. Birebe muri ubu buryo – Niba abantu benshi batandukanye babajije ibibazo bakoresheje imeli zitandukanye za Hotmail, ntabwo wavuga ko Microsoft yabajije ibibazo bikomeretsanya. Nicyo kimwe rero n’uko abantu benshi babaza ibibazo bakoresheje Sobanukirwa. Ikirenzeho, kuba ibibazo byose biba biri ku mugaragaro, byakorohera kureba niba hari umwe mu bakoresha uru rubuga wabajije ibibazo bikomeretsanya.
- Hari ikibazo ndi kubona kuri Sobanukirwa, ariko ntitwigeze tukibona kuri imeli!#
Niba ikibazo kiri ku rubuga, ni ukuvuga ko twagerageje kucyoherereza umuyobozi dukoresheje imeli. Niba cyitarabashije kwoherezwa, ubutumwa bw’uko kitoherejwe bugaragara ku rubuga. Ushobora kugenzura aderesi dukoresha ku muyoboro wa “Reba imeli y’ubwisanzure bwo kumenya amakuru” igaragara kuri paji y’umuyobozi. Twandikire niba hari indi aderesi yindi twakoresha.
Hari igihe ibibazo bitagenda kuberako byakuweho na ‘muyunguruzi wa sipamu’ zo mu itsinda rya IT ry’umuyobozi. Abayobozi bashobora kwirinda ko ibi biba basaba abo mu itsinda ryabo rya IT “kwemera” imeli yose yoherejwe na @sobanukirwa.rw. Ni mubidusaba tuzongera twohereze ikibazo cyose, ndetse/cyangwa tubahe ibindi bisobanuro bya tekinike by’uko twohereje icyo kibazo kugirango itsinda rya IT rishobore gukurikirana aho ubwo butumwa bwaba bwaragiye.
Mu gusoza, ushobora gusubiza ikibazo icyo aricyo cyose ku rubuga udakeneye imeli. Wakoresha ahanditse “Subiza ikibazo” hasi kuri paji ya buri kibazo.
- Ni gute ubara iminsi ntarengwa igaragara kuri paji z’ibibazo?#
-
Itegeko ry’ubwisanzure bwo kumenya amakuru rivuga ko:
Umukozi ushinzwe gutanga amakuru azafata umwanzuro ku kibazo cyo gusaba amakuru vuba bishoboka. Nyamara, icyo gihe ntikigomba kurenga iminsi itatu (3) y’akazi uhereye ku munsi yakiriyeho ikibazo .
Nyamara, Igihe gishobora kuba gito hakurikijwe ibi bikurikira:
1° Igihe amakuru yasabwe areba ubuzima cyangwa ubwisanzure bw’umuntu, amakuru agomba gutangwa mu masaha makumyabiri n’ane (24) uhereye igihe bakiriye ikibazo;
2° Igihe amakuru yasabwe n’umunyamakuru ku mpamvu zo gushaka amakuru, amakuru azatangwa mu minsi ibiri (2) uhereye igihe bakiriye ikibazo.
Niba umukozi ushinzwe gutanga amakuru yifuza kwongererwa igihe, itegeko rivuga ko “umukozi ushinzwe gutanga amakuru azasaba urwego rubishinzwe kwongererwa igihe cyo gutanga amakuru muri rumwe mu ndimi zikoreshwa mu gihugu akayatanga mu magambo, mu nyandiko cyangwa ubundi buryo bwa tekinoloji atabangamiye ibisabwa n’iri tegeko.”
Iri tegeko ryuzuye ushobora kurisanga mu Igazeti ya Leta nomero 10 yo kuwa 11.03.2013 ku rubuga rw’ibiro bya Minisitiri w’Intebe.
- Ariko se mu by’ukuri, ni gute ubara iyi minsi?#
-
Ushobora kubanza gusoma igisubizo ku kibazo kibanza. Mu mategeko, abayobozi bagomba guhita basubiza ibibazo by’ubwisanzure bwo kumenya amakuru. Niba badashoboye guhita basubiza, ni byiza ko bagaragaza impamvu byabagoye basobanura impamvu bari gutinda.
- Ni gute nakohereza dosiye nini itakwirwa kuri imeli?#
- Aho kugirango wohereze imeli, ushobora guhita usubiza ku rubuga, ukaba wanashyiraho idosiye. Kugirango ubashe kubikora, hitamo “subiza ikibazo” hasi kuri paji y’ikibazo. Twandikire niba naho itajyaho (tuvuge iri hejuru ya 50Mb).
- Kubera iki mushyira ku mugaragaro amazina y’abakozi ba Leta n’ibyo banditse muri imeli? #
- Dufata ko ibyo abakozi ba Leta bakora mu gihe bahawe akazi biba bireba abantu bose. Tuzakuraho ibyo yanditse ku bw’impamvu yihariye, reba guhindura amategeko.
- Mujya mushyira ahagaragara imeli cyangwa nimero za telefoni? #
Kugirango twirinde sipamu, duhita dukura imeli nyinshi na zimwe muri nimero za telefoni ku bisubizo. Ushobora kutwandikira niba hari iyo twasizeho. Ku mpamvu za tekinike, ntabwo buri gihe tuzikura ku mugereka, nko ku madosiye ari muri PDF.
Niba ushaka kumenya aderesi twakuyeho, twandikire. Rimwe na rimwe, imeli iba ari igice cy’ingenzi cy’igisubizo hanyuma tukayishyira ahagaragara ariko ihishe, iteye nk’igisobanuro.
- Ni irihe tegeko ryanyu rigenga uburenganzira bw’umwanditsi ku ma dosiye?#
- Itegeko ry’ubwisanzure bwo kumenya amakuru ‘ntiryita ku wasabye’, rero buri wese ku isi ashobora gusaba iyo dosiye kandi agahabwa inyandiko yayo. Niba utekereza ko kuba twashyize inyandiko runaka kuri interineti bibangamira uburenganzira bwawe bw’umwanditsi, ushobora kutwandikira ukadusaba kuyikuraho. Nyamara, kugirango wirinde ko hari abakomeza gusaba iyo nyandiko no kugirango dukomeze gukorana neza, twakugira inama yo kutabikora.
Niba utarabikora,, soma ijambo ry’ibanze -->
Naho ubundi kwemeza cyangwa se API z’abakora imbuga -->


text:
Marie Theogene Muteteri, ni umubyeyi w’imyaka 55 watangiye gukora mu mudugudu w’abana “SOS Children’s Villages” mu kwezi kwa Kamena 1994, nyuma yo kurokoka Jenoside yakorewe Abatutsi yahitanye umugabo we n’umuryango we wose agasigara ari imfubyi.
Nyuma ya Jenoside yari afite ibikomere byinshi ku mutima, nta kizere cy’ubuzima asigaranye ariko yisanga imbere y’abana bababaye cyane bari bakeneye umuntu bita mama.
Mu kiganiro kihariye n’Umuseke, Muteteri yavuze ko atangira kurera abana muri ‘SOS’ abenshi mu bo yatangiriyeho bari bafite ibikomere ku mubiri no ku mutima, abandi bafite ibibazo bitandukanye by’ubuzima kubera kubaho nabi muri Jenoside.
Ati “Ubwo nabonaga abana barira, akababaro kanjye n’ibikomere nabishyize ku ruhande niyemeza kubaha icyo nari nsigaranye cyose cy’ubumuntu kugira ngo bongere kugarura ibyiringiro byo kubaho.”
Muteteri ngo ntazibagirwa bamwe mu bana batangiranye, barimo nk’uwo bamuhaye ari uruhinja barutoraguye mu bitaro byitiriwe umwami Faisal.
Ati “Bishoboke ko ari nk’umuntu wari wamubyaye muri Jenoside akamuta aho, cyangwa se nyina bamwishe, ntawamenya uko byagenze.”
Yongeraho ati “Nanjye nk’umuntu kumwakira byabanje kungora nibaza niba nzamushobora akavamo umuntu muzima. Gusa nyuma narabyakiriye, ndamukunda, ndamurera, ubu yiga muri kaminuza.”
Muteteri avuga ko mu 1994 ubwo yinjiraga mu bikorwa byo gufasha abana b’imfubyi nta bikoresho byari bihari, ngo iyo nk’abana barwaraga impiswi yabifurishaga intoki.
No kurya na byo ngo ntibyari byoroshye kuko ibyo baryaga ‘SOS’ yajyaga kubikura Nairobi muri Kenya.
Muteteri avuga ko Jenoside ikirangira bareraga abana babuze imiryango, n’abana ababyeyi babo cyangwa imiryango yakoze Jenoside.
Byari ikibazo kumvisha abo bana ko ari abavandimwe, ko bose bari muri ‘SOS’ kubera ibibazo, ko bagomba gukundana nyabyo, nk’uko Muteteri abivuga.
Ati “Byageze aho biraza, kuko icyo gihe nta bitanda byari bihari twadanduraga matela hasi tukararana twese, dusangira akabisi n’agahiye. Burya nta gihango kiruta kurarana, nta buvandimwe buruta ubwo n’iyo mwaba mudahuje ubwoko.”
Kuva mu mwaka wa 1994 kugeza ubu, Muteteri amaze kurera abana bagera kuri 32, abenshi muri bo kuri ubu biga muri Kaminuza haba mu gihugu no hanze yacyo, undi umwe yarashyingiwe.
Muteteri utarigeze atekereza kongera gushaka undi mugabo, avuga ko kuba atarigeze abyara umwana we bwite nta kibazo bimutera mu kurera abandi bana bababaye. Ubu ari mubafasha “SOS” kurera abana b’imfubyi yakira.
Ati “Iyo abana bari kumpamagara Mama, nta buryarya burimo koko babona ndi Mama wabo. Bambwira bati: Mama umbabarire nakosheje, undi ati: ndakwingize ntubibwire Papa (bavuga umuyobozi w’ikigo) birashimishije.”
Yongeraho ati “Sintekereza ko hari ibindi byishimo abandi babyeyi bumva birenze ibyo. Iyo umwana aje kukubwira ko yabonye fiancé mugatangira gutegura ubukwe mutumira n’abaturanyi, ni iki kindi ntegereje ku kuba umubyeyi.”
Umudugudu w’abana “SOS” ni umuryango mpuzamahanga utegamiye kuri Leta washinzwe n’umugabo w’umudage nyuma gato y’intambara ya kabiri y’isi yose agamije gufasha abana b’imfubyi bari benshi icyo gihe kubera intambara.
Uyu muryango waje kugera no mu Rwanda mu 1979 ufasha abana bafite ibibazo, inshingano ziza kuba nyinshi nyuma ya Jenoside yakorewe Abatutsi yasize abana benshi b’imfubyi batagira kivurira.
Josiane UWANYIRIGIRA
UMUSEKE.RW


text:
Umupolisi yagiye gusaka ibiyobyabwenge mu rugo rw’umusaza, batajyaga basaka kubera gutinya iwe. Umupolisi ahageze aravuga ati "Muze ! Fungura ninjire mu nzu ! Umusaza ati ”Ugiye gukora iki se mu nzu yanjye ?” Polisi ati ”Nje kugusaka bivugwa ko ucuruza ukanakoresha ibiyobyabwenge. Kandi dore mfite baji (ikarita y’akazi). Umusaza aramufungurira arinjira atangira gusaka, ahebye mu nzu, ashaka kwinjira mu gikari wa musaza aramubuza ati ”Reka sigaho wikwitera ibyago mwana wanjye”.
Umupolisi aramwibutsa ati "Eeeuh ! Wibuke ko mfite baji !” Umusaza aramubwira ati "Ngaho injira". Umupolisi akigera mu gikari ahasanga imbwa ikarishye cyane ihita imusimbukira iramuhusha, ari na bwo na we yahise asimbuka yurira urugo, aratabaza agira ati "Muzehe we ! Ngwino unkize imbwa yawe !" Umusaza ati "Iyo mbwa yereke baji !"
Urwenya:Iyo mbwa yereke baji
Umupolisi yagiye gusaka ibiyobyabwenge mu rugo rw’umusaza, batajyaga basaka kubera gutinya iwe. Umupolisi ahageze aravuga ati "Muze ! Fungura ninjire mu nzu ! Umusaza ati ”Ugiye gukora iki se mu nzu yanjye ?” Polisi ati ”Nje kugusaka bivugwa ko ucuruza ukanakoresha ibiyobyabwenge. Kandi dore mfite baji (ikarita y’akazi). Umusaza aramufungurira arinjira atangira gusaka, ahebye mu nzu, ashaka kwinjira mu gikari wa musaza aramubuza ati ”Reka sigaho wikwitera ibyago mwana wanjye”.


text:
Igisubizo: Bibiliya ntabwo isobanura neza umugore wa Kayini uwo yari we. Igisubizo kimwe gishoboka n’uko Umugore wa Kayini yari mushiki we cyangwa mwishywa we cyangwa umukobwa wa mwishywa we, n’ibindi. Bibiliya ntivuga imyaka Kayini yari afite ubwo yicaga Abeli (Itangiriro 4:8). Kubera ko bose bari abahinzi, bashobora kuba bombi bari bamaze gukura, bashobora no kuba bari bafite imiryango yabo. Adamu na Eva byanze bikunze, bashobora kuba bari barabyaye abandi bana benshi biyongera kuri Kayini na Abeli, igihe Abeli yicwaga. Nyuma baje no kubyara abandi bana benshi (Itangiriro 5:4). Ikintu cyatumye Kayini agira ubwoba bw’ubuzima bwe nyuma yo kwica Abeli (Itangiriro 4:14), bigaragaza ko hari abandi bana benshi ndetse bishoboka ko hari n’abuzukuru ba Adamu na Eva, bariho icyo gihe. Umugore wa Kayini (Itangiriro 4:17) yari umukobwa cyangwa umwuzukuru wa Adamu na Eva.
Kuva Adamu na Eva bari ibiremwamuntu bya mbere (kandi byonyine), Abana babo nta rindi hitamo bari bafite, uretse kurongorana hagati yabo. Imana ntiyigeze ibuza abantu bo mu muryango umwe kurongorana, kugeza igihe baje kugwira nyuma, akaba ari nabwo Imana yababujije kwongera gushyingirana hagati y’abafitanye isano ya bugufi (Abalewi 18:6-18). Impamvu muri iki gihe kurongorana kw’abafitanye isano ya bugufi, kuko bigira ingaruka mbi zivamo ubusembwa mu bana babo, iyo abantu babiri bahuje amaraso (urugero: musaza na mushiki) bakabyarana abana, hari impungenge z’uko ibibaranga mu maraso bibi byaganza ibyiza, bakabyara ibimara. Ariko, iyo abantu bakomoka mu miryango idafitanye isano ya bugufi babyaranye abana, ntabwo bikunze kugaragara ko abo babyeyi bombi bahuza ibibaranga byo mu maraso bishobora kugira ingaruka mbi ku bana babo. Umubare w’ibango wo mu maraso y’umuntu, wakomeje kugenda “wandura” mu binyejana byahise, ku buryo indwara zikomoka ku busembwa bwa karande mu maraso, zigenda zirushaho kwiyonera, guhindura isura, no guhererekanywa hagati y’ibisekuru. Adamu na Eva ntabwo bagaragayeho ubwo busembwa bwo mu maraso, ni nacyo cyatumye bashobora bo n’ibisekuru bya mbere bicye cyane, by’ababakomokaho, bagize ubuzima bwiza cyane kurusha ibisekuru byo muri iki gihe. Niba abana ba Adamu na Eva barigeze kugira ubusembwa mu maraso yabo, ni bucye cyane. Ni nayo mpamvu barongoranye ntihagire ingaruka zigaragara ku rubyaro rwabo.
Ikibazo: Ni nde wari umugore wa Kayini? Aho ntiyaba yari mushiki we?
Igisubizo: Bibiliya ntabwo isobanura neza umugore wa Kayini uwo yari we. Igisubizo kimwe gishoboka n’uko Umugore wa Kayini yari mushiki we cyangwa mwishywa we cyangwa umukobwa wa mwishywa we, n’ibindi. Bibiliya ntivuga imyaka Kayini yari afite ubwo yicaga Abeli (Itangiriro 4:8). Kubera ko bose bari abahinzi, bashobora kuba bombi bari bamaze gukura, bashobora no kuba bari bafite imiryango yabo. Adamu na Eva byanze bikunze, bashobora kuba bari barabyaye abandi bana benshi biyongera kuri Kayini na Abeli, igihe Abeli yicwaga. Nyuma baje no kubyara abandi bana benshi (Itangiriro 5:4). Ikintu cyatumye Kayini agira ubwoba bw’ubuzima bwe nyuma yo kwica Abeli (Itangiriro 4:14), bigaragaza ko hari abandi bana benshi ndetse bishoboka ko hari n’abuzukuru ba Adamu na Eva, bariho icyo gihe. Umugore wa Kayini (Itangiriro 4:17) yari umukobwa cyangwa umwuzukuru wa Adamu na Eva.


text:
Kirehe- Intara yayasuzumye aho ishyirwamubikorwa ry’imihigo bigeze
Mu karere ka Kirehe, tariki 16/07/2013 habaye igikorwa cyo kureba aho imihigo igeze mu rwego rwo kwitegura igenzura ry’imihigo ku rwego rw’igihugu, iki gikorwa kikaba cyarakozwe n’intara y’iburasirazuba.
Muri iki gikorwa bagarutse ku buryo abakozi bakwiye kujya bakurikirana ibikorwa biba bikorwa mu kazi kabo ka buri munsi mu rwego rwo kurushaho gukurikirana imihigo yabo neza, bakaba uko bakora za raporo basabwa kujya bazikora neza zigahura n’ibikorwa biba bigaragara aho byakorewe.
Ntirenganya Boniface ni umkozi ku ntara y’iburasirazuba ushinzwe igenamigambi akaba ariwe waje ahagarariye itsinda ryasuzumaga ishyirwa mu bikorwa ry’imihigo, yavuze ko akarere basanze bimeze neza, akaba avuga ko bibaye byiza intara y’iburasirazuba yaza ku mwanya wa mbere ku rwego rw’igihugu ariko akaba avuga ko intara itaba iya mbere bitavuye ku turere,ibi bikaba aribyo byatumye babanza gusuzuma uko ishyirwa mu bikorwa ry’imihigo rikorwa ku rwego rw’uturere.
Ntirenganya Boniface hamwe n’itsinda ayoboye rivuye ku ntara bakaba bibukije akarere ka Kirehe ko ibikorwa byo kugenzura ishyirwa mu bikorwa ry’imihigo basabwa kwitegura neza isuzuma ry’imihigo y’umwaka 2012-2013, kuko harimo gusuzumwa ibikorwa bifitiye abaturage inyungu nyinshi kandi zirambye, harimo ibikorwaremezo n’ibindi.
Muri iki gihe, imihigo irimo gusuzumwa, nta guhisha ibitagenda neza kuko biba byigaragaza, iki gikorwa cy’intara y’iburasirazuba cyo gusuzuma imihigo kikaba cyari mu rwego rwo gufasha uturere tuyigize kwitegura igenzura ry’imihigo y’umwaka wa 2013-2014 ku rwego rw’igihugu ryatangiriye mu karere ka Rurindo tariki ya 16/07/2013.


text:
Uwo mwarimu wari ucumbitse mu Murenge wa Gitesi ariko akigisha mu Murenge wa Mutuntu, yafashwe mu mukwabu wabaye ku Cyumweru tariki ya 3 Ukuboza, ubwo ubuyobozi bw’Umurenge, ingabo na Polisi bashakishaga impamvu ituma mu gasanteri ka Gasenyi hakomeje kugaraga ibyaha by’urugomo no gukomeretsa.
Aganira na IGIHE ku murongo wa telefoni, Umunyamabanga Nshingwabikorwa w’Umurenge wa Gitesi, Habimana Protogène yavuze ko uwo mwarimu wibanaga yabanje kwanga gukingura, ubwo bari bagiye kumusaka bikagaragaza ko hari icyo yikeka.
Ati “ Yabanje kwanga gukingura , nyuma aza kubyemera kandi nyine urumva ko yikekagaho ibyaha kuko twamusanganye ibendera ry’igihugu, ijerekani irimo amacupa15 ya kanyanga ndetse n’ibinini bitandukanye bigaragaza ko yacuruzaga magendu.”
Yavuze ko muri uwo mukwabu bafashe n’abandi basore babiri bari bafite urumogi.
Habimana avuga ko abaturage basabwe kujya batanga amakuru ku gihe no kwirinda ibiyobyabwenge.
Yabavuze ko basanze ibyo byaha by’urugomo biterwa n’ubusinzi hamwe n’ibiyobyabwenge bakangurira abaturage kubyirinda ndetse babwira ko muri iyi minsi mikuru bagomba kwirinda kugorobereza mu tubari.
Abandi bafashwe muri uwo mukwabu badakekwaho ibyaha bikomeye bararekuwe mu gihe uyu mwarimu n’abafatanywe urumogi bashyikirijwe polisi.


text:
Nanga gusaba ariko icyo nanga kurushaho ni ugusaba icyo nakagombye guhabwa ntasabye.
Category: Kinya Quotes
Ese ubwo uwiteye umugeri ku itama azumvisha abantu ate ko yabikoze atabishaka? Ahaaaaa
Uko wasuzugura inka yawe ikamwa kose,
inshuro wayitesha agaciro kose,
n’iyo wayita imbwa,
iyo ukeneye amata urayikama.
Uhakana ku bukana
bw’urusenda arebeye ku gishishwa cyarwo
cyangwa k’uko rungana
rwaba urwo mu rugo cyangwa urwo mu mihana,
yaba umwirabura cyangwa rugigana,
yaba mukuru cyangwa umwana,
yaba acecetse cyangwa atukana,
yaba yitonda cyangwa arwana,
yaba atavugirwamo cyangwa yumvikana,
yaba ari nyamwigendaho cyangwa asabana,
yaba agirana inama cyangwa ashukana,
azaruhekenye akomeze guhakana.
Uzahekenya nyinshi icyarimwe we, reka mbe mwihanganishije!


text:
Ubutumwa Umubyeyi Bikira Mariya yahaye Byishimo ku tariki 13/05/2015
Umubyeyi Bikira Mariya yaje ababaye cyane ari mu urumuri rwinshi cyane ,aranyitegereza aransuhuza arabwira ati: Mwana wanjye reka nongere nkutume ku bana banjye.
Bana banjye uyu munsi wa none nongeye kubambwira murugarijwe. Afrika we , Afrika we, urugarijwe, nababwiye ko intambara izaturuka mu duhugu duto ntimwabyumva, none mwatangiye kubibona.
Rwanda, Rwanda, Rwanda we ufite ibibazo, Kigali we, Kigali we Kigali we, urugarijwe, ntacyo ntavuze kitagomba gusohora, kuko Kigali uri isibaniro kandi ko nta buye rizasigara ku irindi.
Barumuna na barumuna, bagiye gusubiranamo kandi byaratangiye, kandi narabibabwiye. Navuze ko utu duhugu duto ariho intambara izatangirira ikomeye, byaratangiye, biri gusatira mwebwe bana banjye kuko niho bizasorezwa. Navuze ko u Rwanda narugize aritali y’isi yose, kuko ariho nicaye njye n’umwana , ureba n’ arebe uko maze kurugira, ndabibabwiye bana banjye , ndabibabwiye bana banjye.
Mwakubiswe umunyafu, mwarabibonye, n’ubundi rero mugiye kongera gukubitwa akanyafu gakomeye, kuko mutabyumvishe, abankunda njye n’umwana wanjye ni mupfukame musenge, muvuge rozali n’ishapule y’ububabare kuwa kabiri no kuwa gatanu, mu sozeshe ishapule y’impuhwe, kandi bana banjye musabire nabatabasha kuyivuga.
Niyo mpamvu mpora mbwira umwana wanjye ngo nanjye I Kibeho gupfukama, apfukamire benshi, kuko I Kibeho atari umurenge atari akagari nta n’ubwo ari n’umuryango, ahubwo ni abo mpasanga niyo baba ari babiri cyangwa batatu, iyo bapfukamye bari kumwe n’umwana wanjye mba ndi kumwe nabo kuko baba basabira igihugu ndetse basabira n’isi yose, niyo mpamvu uyu munsi nongeye kubabwira ngo musenge, musenge, musenge musabira igihugu cyanyu kuko murugarijwe cyane.
U Rwanda nararukunze n’abanyarwanda, muhore muri maso bana banjye, kuko ishyamba si ryeru. Bana banjye mwarahawe ariko nti mubizi, uwambaye ikirezi ntamenya ko kera koko. Bana banjye b’abanyarwanda narababwiye ntacyo mutazi, mumenye ko amazi yarenze inkombe, ibyabaye hano muri kino gihugu cyanyu bigiye kwikuba kabiri kubera kutumva kwanyu kw’abanyarwnda.
Bana banjye reka nongere mbacire umugani, “umwana wanze kumvira se na nyina yumviye ijeri”, >, ibyo uvuga ntabwo ari wowe ubyihaye ninjye ubiguhaye ngo ubacire umugani, kuko nabahaye byinshi ariko ntimushobora gushimira, kuko iyo mumenya gushimira ntabwo biba bigeze iki gihe.
Muririrwa muravuga ngo itsinzi, ntayo mufite kuko mutashoboye kwakira umugisha mwahawe, iyo mubimenya muba mwaramenye ko njye n’umwana wanjye twicaye hano. U Rwanda tururimo rwagati kugeza na n’ubu ntawe uzi aho twicaye, intebe yacu niho iri, mbisubiremo muririrwa muririmba amahoro,amahoro, ntayo kuko mutashoboye kwakira ijambo ry’umwana wanjye.
Hari indamutso mwahawe ivuga ngo: “Yezu akuzwe”, “iteka ryose”, ntabwo mukurikiza ngo iteka ryose ahubwo muba muryaryana ,iyo ndamutsa ni nkuko muhana amahoro ya Kristu, muri mu ingoro y’umwana wanjye. Bana banjye ni mujya guhana ayo mahoro mujye muyahana koko, naba ari yo koko muzajya mwumva ibinya bibagezemo, muzaba muyatanze koko, kuko umwana wanjye azaba abarimo; kandi igihe cyose umwana wanjye ari kuri aritali nanjye mba mpari, kandi burya bana banjye, umwana wanjye aba yarangije kubaha imigisha.
Mubyumve neza, iyo winjiye mu ngoro y’umwana wanjye uba warangije gukira ku mubiri no kuri roho, burya rero ntawe utaha ubusa, mwese ikiganza cy’umwana wanjye kiba cyabagezeho, ndabibabwiye rero bana banjye muhore mwiyoroheje ku mitima yanyu, kuko iyo muje mudusanga ntawe dusubiza inyuma.
Mupfukame rero musenge, kuko murugarijwe, musabire n’ibindi bihugu by’isi yose, kuko aka gahugu ari aritari y’isi yose kandi niho ubutumwa buri gusohokera; cyane cyane musabire Afrika kuko irimo uduhugu nisukuriye kandi ibyo mbabwira byaratangiye ntabwo bigomba gusubira inyuma.
Nababwiye ko intambara ikomeye iri mu mitima yanyu, niko bimeze,mubanze mwirebe, umuntu arebe mugenzi we, kandi mugire n’ubushishozi, mumenye ko igihe murimo gikomeye cyane. Muri ku isi muracumbitse, umwana wanjye yabaharuriye ikibuga ngo mukidagaduriremo ariko ntimuzi igihe muzakiviraho.
Bana banjye u Rwanda nararukunze n’abanyarwanda niyo mpamvu uyu munsi wa none nkomeje kubatumaho umwana wanjye w’intamenyekana bose basuzugura naramubahaye ngo abagezeho ijambo ryange n’umwana wanjye. Mwana wanjye nawe nubwo usigaye utindana ubutumwa nguhaye, umunyafu wakubiswe, ubutaha uzarengaho. Ndabikubwiye, ubyumve,ubyumve,ubyumwe, ni wowe mwana wanjye ntumye ku banyarwanda, sinzongere no kubigusubiriramo, nijya nguhamagara ujye uhita unyitaba uti: karame mubyeyi
Bana nanjye , mupfukame musenge,musengere cyane cyane igihugu cyanyu kuko mukomerewe cyane, kandi mbari iruhande sindabarekura. Bana banjye rero uyu munsi wa none, abanjye nkunda mupfukame cyane musenge muvuge rozali, ishapule y’ububabare n’ishapule y’impuhwe z’imana, nandi madini yandi muvuge amasengesho menshi musabire igihugu cyanyu kuko kirugarijwe.
Bana banjye uyu munsi wa none mbabwiye bike ibindi nzabibabwira ubutaha, simbasezeyeho ndacyari kumwe namwe, ngaho mubane nanjye urukundo rwanjye rubakomeze, ngaho mugire amahoro kandi mugwize andi. Bana banjye nkuko uyu munsi wa none muje munsanga, uyu munsi wa none mbahaye umugisha wanjye wa kibyeyi.


text:
Abakurikiranira hafi umukino wagiye ubera mu Itorero rya ADEPR, usanga bavugira kenshi mu matamatama ko niba nta gikozwe mu maguru mashya, mu Itorero rya ADEPR hashobora kuzabaho ugutungurana gukomeye gutewe n’ukutumvikana kw’udutsiko twinshi tutavuga rumwe hagati yatwo ndetse tutanumva ubuyobozi bushya buyobowe na Rev.Karuranga Ephraim, ndetse tukaba tumaze kugwiza imbaraga.
Kuba Komite nshya ya ADEPR yarananiwe guhuriza hamwe utu dutsiko tutanyuzwe n’imiyoborere y’Itorero , bigaragaza ko hari igitutu igiye kotswa giturutse muri two ndetse hakiyongeraho ikindi kizaba gitewe n’aba bayobozi barekuwe n’ubutabera(Bayobowe na Tom Rwagasana kuri ubu).
Abakristo ba ADEPR benshi bavuga ko basa nk’abaheze mu rungabangabo kuko mu mwanya umwe babwirwa ko hakozwe amakosa mu gufunga abari abayobozi babo (bakorewe akarengane), mu wundi mwanya bakabwirwa ko aba bayobozi batari bakwiriye gufungurwa kuko ari abajura kabuhariwe.
Aba bakristo kandi bibaza impamvu Komite nshya itigeze igira icyo ikora ku bibazo byabakomerekeje birimo Ikigega cya ADEPR Cicco cyatikiriyemo amamiliyoni. Ubu buyobozi bushya busigaje amezi 4 gusa ngo manda yabwo irangire, bwakomeje gutegerezwaho umuti w’iki kigega ariko amaso y’abagishoyemo imali akomeza guhera mu kirere, iyi iba impamvu yo gutakarizwa icyizere.
Tugarutse inyuma muri twa dutsiko tuvuga ko duharanira ko ADEPR yayoborwa mu buryo ubu cyangwa ubundi, usanga abatuyoboye bavuga ko nta munsi n’umwe bazanyurwa mu bihe bataza bibona hejuru mu bushorishori bw’ubuyobozi kugira ngo nabo batange umusanzu wabo mu miyoborere y’Itorero cyane ko ngo baheezwa.
Tumwe mu dutsiko ubu duhanganye
Hari agatsiko kayobowe n’umuherwe Janvier Birahagwa afatanije na Rev. Karuranga Edouard, hari agatsiko kitwa Nzahuratorero y’Umwimerere kayobowe na Dr.Basabose Jean de Dieu, hari agatsiko nako kiyita Nzahuratorero kiyomoye kuy’umwimerere kayobowe na Dr.Moses, hari akandi gatsiko ka gatatu nako kiyita Nzahuratorero ariko katagaragaza umuyobozi wako, hari agatsiko kayobowe na Bwana Rurangwa Deny afatanije na Steven Sugira, hari agatsiko kayobowe na Past.Modeste Uwabimfura, hari agatsiko kayobowe n’umugore witwa Serene hari n’agatsiko bivugwa ko kayobowe na Bwana Gatete Galican kagamije kuvuganira abahoze ari abayobozi ba ADEPR bayobowe na Bish.Tom Rwagsana.
Muri iyi minsi rero, utu dutsiko twose turimo gucungana ijisho ku rindi, intambwe ku yindi, hibazwa ukwiriye kuzayobora Itorero rya ADEPR muri manda itaha izashyirwaho n’amatora azaba muri Werurwe 2018. Abasesenguzi bavuga ko Komite Nyobozi nshya yashyizweho ngo isimbure abayobozi bari batawe muri yombi idafite ubushobozi bwo kuyobora Itorero kuko ngo hari ibibazo by’ingutu igenda ica ku ruhande birimo ikigega ADEPR CICCO, ibibazo bya Pensiyo, ibibazo by’abapasiteri bagiye bagura imyanya y’ubuyobozi kandi badashoboye, ibibazo byo kwishyura umweenda Itorero ribereyemo amabanki n’ibindi.
Ibi tubabwiye haruguru ni bimwe mu bintu bishimangirwa n’abayobozi b’utu dutsiko, ku buryo iyi ishobora kuzaba iturufu ikomeye kuri bo bakwifashisha mu rwego rwo kugumura abakristo n’abashumba kugira ngo muri manda itaha aba bayobozi batazagirirwa ikizere ngo kuko icyo bari babategerejeho batigeze bakibona.
Gusa kandi na none ku rundi ruhande, hari abavuga ko hari ikindi gice kinini cy’abakristo bavuga ko aho Itorero ryari rihagaze ubu ntacyo habatwaye ngo kuko icyo bashaka ari umutuzo kandi bakaba bumva bawufite nyuma yuko habayeho itabwa muri yombi ry’abahoze bayobora ADEPR.
Hari kandi ikindi gice cy’abakristo kitari gito kivuga ko kubera impamvu z’uko babona ibivugwa n’abarekuwe n’ubutabera (basa n’abakinyotewe ubuyobozi bakomeje kuvuga ko bagambaniwe na komite nshya) ndetse n’ibivugwa n’abayobora utu dutsiko tutemera komite nshya ndetse tukaba tutanemera abayobozi baherutse gufungurwa, bahita babisanisha no kuba bicaye mu kimodoka batazi aho kibaganisha ndetse ngo gishobora kuba cyabagusha mu manga igihe icyo ari cyo cyose.
Hari abasesenguzi bavuga ko abayobozi baherutse gufungurwa bashobora gukora poropaganda ikomeye bagashinga agatsiko kagamije kuzashaka abayobozi bashobora kuzasimbura Komite nshya ya ADEPR iyobowe na Rev.Karuranga ku buryo nyuma yo kuyisimbura ngo hazabaho imikoranire ya hafi, iyi ikazaba inzira nziza yo kubagarurira icyizere batakarijwe mu minsi mike ishize ubwo bamburwa inshingano. Abasesengura bemeza ko nyuma yo gusubizwa inshingano n’iyo Komite izaba yagiyeho, hazabaho kubagarura mu mirimo yoroheje ariho n’ubundi hagamijwe kubagira abamisiyoneri bashobora no kuzoherezwa kuyobora ya matorero bari batangije mu bihugu by’i Burayi na Uganda.
Aha, ngo nibwo abayoboke benshi ba ADEPR bazaheraho batangire kugumuka bave mu Itorero, abandi bareke gusenga kuko ngo batazaba biyumvisha uburyo ba bayobozi bagarutse muyobora amatorero yabo. Abareba kure kandi bemeza ko twa dutsiko natwo tutazaba twicaye cyane ko nta na kamwe kazaba kavuga rumwe n’akandi, kuko buri kamwe kazaba gaharanira inyungu zako, ibi bikomeze kuzamura intugunda mu Itorero.
Ibi ngo bizahita biba nk’ikirunga kirukiye hagati mu Itorero, ku buryo abakristo bamwe bazitabaza inzego za Leta ngo zibakize, ku ku buryo aha hari bamwe ngo batazatinya gusaba Leta gusesa Itorero kuko ubwumvikane buzaba bwabuze burundu. Itorero rya ADEPR muri icyo gihe ngo rizaba ryaramaze guta umwimerere waryo mbese nta gitsure kikiribamo, ahubwo risigaye ryifata nk’andi yose.
Muri iki gihe rero, ngo benshi bazaba bibona nk’abicaye mu kimodoka kinini ariko batazi aho kiberekeza ku buryo gishobora kuzabata mu maanga. Muri ki gihe, abakristo benshi bigaragara ko badohotse mu gusengera Itorero nyuma y’itabwa muri yombi ry’abahoze bayobora ADEPR ariko ni bamara kubona ibibaye, bazongera basubire mu bihe byo gusenga cyane ariko amazi azaba asa nk’ayamaze kurenga inkombe kuko ubuyobozi buzaba bwasubiye mu maboko y’abafunguwe, nabo kuri ubu barimo gukora ibishoboka ngo basubirane icyubahiro cyabo kuko bizeye neza ko bazaba abere kandi ko ngo igihe bafunzwe kiri muri munsi y’amezi 6, bityo bakaba batabuzwa gukomeza kuba mu ntama.
Aha bizaba bigoye kwemeza ko abazaba bayoboye Itorero ari abanyabyaha nk’uko byagiye bivugwa ku buyobozi bwa Sibomana na Tom Rwagasana, dore ko kuri iyi nshuro noneho abazaba bayoboye ADEPR bazaba ari inshuti magara zabo ku buryo kubamagana cyangwa kubiyumvamo bizaba ari ikibazo ku bakristo benshi.
Ibi birashimangirwa n’umubare munini w’abashumba Tom Rwagasana na Sibomana Jean basize bimitse kandi bakiyumvamo ideni babafitiye, ku buryo ni haramuka hatowe inshuti zabo za hafi, amata azaba abyaye amavuta! Birashoboka ko hari abasoma uyu mwandiko wanjye bagatekereza ko naba narengereye ariko siko biri kuko urebye uburyo Tom Rwagasana na Sibomana Jean basize bubatse inzego z’ubuyobozi kuva kuri za Rejiyo by’umwihariko mu mujyi wa Kigali ukagera ku rwego rw’uturere, bigaragara ko ari sisiteme ikomeye umuntu wese atapfa guhita asenya, ibi bikaba ari nabyo byabereye urukuta komite nshya ku buryo byayigoye kurusenya ngo yubake ibyayo. Kuba rero ibi bitarayishobokeye aba bagifunzwe ahubwo ikihutira kuvuga ko yambuye aba ububasha, byagaragaje intege nke zivanze no kwihuta ku cyari gikwiriye gukorwa mbere.
Iyi nkuru dukesha Ikinyamakuru Isange uwayanditse asoza avuga ko bisaba izindi mbaraga zikomeye iyi Komite nshya kugira ngo izabashe guhangana n’utu dutsiko twose umuntu yavuga ko twamaze kwigarurira igice kitari gito cy’abakristo. Birasaba kandi ubwenge bwinshi kuko buri gatsiko gafite umugambi wako ndetse n’amayeri ashoboka kugira ngo kabone ikuzo ryako.
Umubavu.com
Hahaha! mwese murivugira sha. Ntimuzi Imana yacu uko ikora icyubahiro cyayo ntizagiha undi yarirahiye pe. Hari uwari uziko bariya bavugizi bafatwa bagafungwa ?dufite Imana yumva nitwinjira mu masengesho abakunda Imana by’ukuri batari muri utwo dutsiko muzirebera ko dufite Imana abo Uwiteka azamanukira bazaba noneho akabarore Imana iziyerekana ako kaduruvayo uvuga wa mugabo we Leta ninanirwa kugahagarika Uwiteka Imana yacu izabyikorera tu. Baravuga ngo utakurusha gusenga ntakagutere ubwoba. ibyo wavuze nibiba tuzaba twinjiye mu bubyutse budasanzwe kandi ibyo nibiba Kristo akikaragaza uzibuke ko ibi nabikubwiye. abarwanira icyubahiro n’amafaranga bo nimubihorere bagiye kuba akabarore nka Gehazi umugaragu wa Elisha. nawaambiya kweli mutaona ngufu za Mungu wetu na matunda ya maombi ya Wapentekoti ADEPR. Bamwe biringira amafarashi, ifeza n’izahabu ariko twebweho tuziringira Imana yacu Yehova. mukomere Bene Data kandi nimumara gukomera mukomeze n’abandi.
Abarokore ni ibitangaza kbsa! ukuri kurivugira. ubu se abayobozi barafunzwe abndi bari mu matiku ngo barabanga. ubu se ni nde utabna ko imiyoborere iwanyu yabananiye. Wagira ngo ni uruganda si idini. Mwiminjiremo agafu
Kugezubu ikishe itorero RYA adepr ni imishahara yabapasteur bahembwa ugasanga umusteur arahembwa 400000 NGO ari gukorera lmana itorero ryapfuye igihe hashyirwagahoiriya imishahara ihambaye kera bagihembwa make nta kibazo cyalimo
Leta nigabanye imishahara yaba pasteur kuko nicyo cyishe idini RYA adepr nta kuntu leveland azahembwa 400000 atarize kandi hanze hari umuntu urangije kaminuza wabuze akazi kandi yarabohoje igihugu
Leta nigabanye imishahara yaba pasteur kuko nicyo cyishe idini RYA adepr nta kuntu leveland azahembwa 400000 atarize kandi hanze hari umuntu urangije kaminuza wabuze akazi kandi yarabohoje igihugu
Leta nigabanye imishahara yaba pasteur kuko nicyo cyishe idini RYA adepr nta kuntu leveland azahembwa 400000 atarize kandi hanze hari umuntu urangije kaminuza wabuze akazi kandi yarabohoje igihugu
Ibyo bose muvuga nta kintu muzi, ntituzemera ko utwo dutsiko uvuga ahubwo nawe ubanza hari ako urimo muri utwo twose, ntituzemera ko abo bose wavuze bateza impagarara muri ADPR. Abashaka gukorera Imana bazaza bakore, abatabishaka bakore ibindi. Uravuga ukanavuga Tom, koko? Uriya na Miliyari zirenga ebyiri adytwaye, ba uretse, tuzamwifatira tumubaze aho ayo mafranga ari. Ntuyoberwa ukwibye oyoberwa aho aguhishe.
Ibyo byose wavuze, nta na kimwe kizabaho. Uko bizagenda byararangiye kera, umeze nk’ikirondwe cyumiye ku ruhu inka yarariwe kera.
Imana yacu niza ntago izaceceka.musengecyane kuko iminsi nimibi.
Imana yomwijuru niyo ibizi uko izabigenza kandi niba musoma bible Imana yanga udutsiko, mubyukuri pe niba arabakozi b’Imana sinzi ko Christo yabatumwe intama ariko bishize imbere amafaranga ariko Christon azarengera itorero rye , Gusa bamwe bitondere umujinya w’imana ugiye kuzaza, bishobokako nImana izahorera abana gukiranirwa kwa base, bishobokako aba bakora amakosa ntacyo bazaba gusa umujinya w’Imana uzagera no kubuzukuruza babo kuko batakoze ibyo gukiranuka
IMANA IBABARIRA ICYAHA ARIKO NTIKURAHO INGARUKA YICYAHA
Kuva ryashingwa abariyoboye bose bashyirwagaho nabande?
Ni Imana? niyo twabashyirsho tukabikura mumaboko yimana batuyobora. Guse mumenyeko na mose yapfuye amaze kwitegereza igihugu. nabo bazaharanira kuyobora nibareba nabi bapfe batarebye igihugu tujyamo.
Gusa komisiyo nzahura nive mugushaka ubuyobozi ishake ibindi bisambo biri mu itorero naho numurimo mwiza kandi Imana izabahembera ibyo.
Agatsiko urumva ari uri ururimi utazi cgw nawe uri muafunguwe?niba utazi agatsiko hera kuli ako urimo merci
Ese niba ari aba kristu kuki barwanira kuyobora? no kubona imyanya y’icyubahiro? Umukristo wa nyawe n’uwicisha bugufi
akemera ko abandi bamuruta
Andika Igitekerezo Hanno ibi nukubeshya Itorero ni RYA kristo siryabantu kdi ryubatswe kuriwe naho amarembo yikuzimu yazikuka ntiyarishobora ibyo murwana nabyo rero ntimubizi ntawaruziko tom nawe yafungwa kiriya nikikwemeza kw’Imana yo nyine ariyo ishoboye
Ijambo udutsiko ko murikunze risobanura iki?
Itorero n’irya kristo kdi aribereye maso hejuru y’imbaranga za satani hari imbaranga z’imana ntabwo dufite ubwoba by’imiyanga kuko dufite uwo twizeye
Ariko KALISA wee,ibyo avuze bitagaragara ni ibihe?Ahubwo musenge kuko naho ibyo umwuka wera birahinduka Umukara ndabarahiye
Yesu yasanze bacururiza murusengero biramurakaza ubwo rero mwitonde
hejuru y’imbaraga zose hari iz’Imana kandi itorero ni irya kristo niwe uzi uko bizagenda ahubwo mureke amagambo musenge ubundi IMANA IZABIZOZA NEZA THX
hejuru y’imbaraga zose hari iz’Imana kandi itorero ni irya kristo niwe uzi uko bizagenda ahubwo mureke amagambo musenge ubundi IMANA IZABIZOZA NEZA THX
hejuru y’imbaraga zose hari iz’Imana kandi itorero ni irya kristo niwe uzi uko bizagenda ahubwo mureke amagambo musenge ubundi IMANA IZABIZOZA NEZA THX
ntimukatubeshye cyangwa ngo mubeshyere abayobozi
itorero niryimana kandi nabantu nabo nabimana, imana izashyiraho umuyobozi ukwiye kuyobora abantu bayo
naho mwebwe muvuga utwo dutsiko sinzi aho mubikura itorero rya kristo ryubatse kuri we
ntimukajye mukabya ibintu
Barapfa amafaranga ko batapfa agakiza bareke bakomeze bazabona
Uni birashhoboka ariko Imana izabiturinda
Ibyo wanditse naho bihuriye nitorero ejo namaranga mutima yawe aribwo ubanza nawe ufite amatsiko uyoboye


text:
Children & Youth Sports Organization ni umuryango Mukasa yashinze agamije kuvumbura impano abana bafite kugira ngo afatanye n’ababyeyi kuzamura no gukuza impano umwana yaba yagaragaje mu mukino runaka. Mukasa kandi avuga ko ari no mu rwego rwo gufasha amashyirahamwe y’imikino muri gahunda yo kubona abakinnyi bakiri bato bafite impano (Talent Detection).
“Children & Youth Sports Organization ni nk’umutaka uhuriramo abana hanyuma twe tukaba ikiraro cyo kugira ngo dufashe amashyirahamwe y’imikino mu kuba yabona impano z’abana, tubatumire baze bahahurire na Komite Olempike, Minisiteri y’umuco na siporo n’abandi bafatanyabikorwa kugira ngo dufatanyirize hamwe turebe ko siporo yaba ikintu cyubashwe mu Rwanda no hanze yarwo”.
Mukasa avuga ko gahunda yo guhuriza hamwe abana ifasha cyane mu kuba abana bagirwa inama ndetse bakanihanangirizwa mu kwishora mu ngeso mbi zirimo no gukoresha ibiyobya bwenge. Aha ngo iyo abana bahuriye hamwe bihita byoroha ko hatumirwa ibigo bya leta byita ku buzima kugira ngo abana bahabwe amasomo abafasha kuzarinda ubuzima bwabo bityo bagakora siporo nk’umwuga wazabafasha bamaze gukura.
Mukasa Nelson yabwiye abanyamakuru ko uyu muryango yazanye atari Academy cyangwa umushinga uzamura abana bakiri bato ahubwo ko ari gahunda yo gufasha amashyirahamwe y’imikino kugira ngo babashe kubona impano z’abana bitagoranye. Mu magambo ye yagize ati:
Ntabwo twebwe tuzakora nka Academy, ntabwo ari Academy mubyumve neza. Ntabwo ari ugukora Academy z’abana, twebwe ni ukujya dutegura igikorwa gihuriza abana hamwe cyane mu biruhuko bito n’ibinini bikaba byamara amezi abiri cyangwa igihe runaka cy’ibiruhuko. Ntabwo turi Academy ahubwo dutegura ibyo bikorwa noneho federasiyo zikaza tukunganirana kugira ngo tubone abana bafite impano.
1.Ibikorwa byakozwe kuva umuryango ushinzwe mu 2017.
-Tariki 28 Ukuboza2017, ubwo abanyeshuri bari batangiye ibiruhuko bisoza umwaka w’amashuri wa 2017, Children & Youth Sports Organization yatangiye gahunda ya sports z’abana mu biruhuko yiswe “Children holidays program” aho abana basaga 100 bahuriraga kuri stade Amahoro mu gitondo guhera saa mbili(8am) bagakora sports zitandukanye bihitiyemo zirimo:Football, Basketball, Swimming, Fencing, Karate, Tennis n’izindi; ibi bikabafasha kugira ubuzima bwiza ndetse no gukomeza kuzamura impano zabo dore ko hari abashinzwe tekiniki mu mashyirahamwe atandukanye y’imikino bazaga kureba aho abana bakorera sports.
-Nyuma y’amezi 2 arengaho gato, iki gikorwa cyasojwe tariki 17 Mutarama 2018 ubwo abana bateguraga gutangira amasomo y’uyu mwaka wa 2018, habaye ubusabane hagati y’abana, ababyeyi babo ndetse n’abatoza babafashaga gukora siporo barasangira, barebera hamwe uko siporo zagenze muri rusange ndetse n’uburyo iki gikorwa cyazarushaho kugenda neza ubutaha.
-Ababyeyi bifuje ko iyi gahunda yakomeza, ndetse bamwe batanga ibitekerezo ko no mu gihe cy’amasomo habaho gahunda ya “week-end sports” nibura abana bakajya baza gukora sports ku wa gatandatu ndetse no ku Cyumweru, kugira ngo siporo bakomeze kuyigira umuco.
-Binyuze muri siporo rusange itegurwa n’umujyi wa Kigali imenyerewe ku izina rya “Car free day”, twakanguriye abana kujya bazana n’ababyeyi babo, hategurwa siporo zabo zihariye, ibi ni mu rwego rwo gukomeza gukundisha abana sports kugira ngo bayigire umuco.
Mukasa Nelson ni we washinze ikitwa "Children and Youth Sport Organization" umuryango ufasha abana gukora siporo
2.Ibikorwa umuryango uteganya gukora
- Children & Youth Sports Organization irimo gutegura uburyo binyuze mu mashuri atandukanye yo hirya no hino mu gihugu, abana b’abanyarwanda bagira umuco gukora sports, aho duteganya gukorana na MINEDUC ndetse na Federation Rwandaise du Sport Scolaire kugira ngo habeho amahugurwa ku bantu bafite siporo mu nshingano zabo mu bigo by’amashuri, ari nako hahugurwa abatoza babo, bityo bafashe abana gukora siporo zigendanye n’ikigero barimo ari nako babafasha kuzamura impano zabo bizanatuma tubona abakinnyi b’ejo hazaza mu mikino itandukanye.
-Binyuze muri iyi mikino mu mashuri kandi Children & Youth Sports Organization yifashishije inzobere zitandukanye izajya itanga ubutumwa ku rubyiruko bwo kwirinda icyorezo cya SIDA ndetse n’ibiyobyabwenge, dore ko ibi ari bimwe mu byibasira urubyiruko by’umwihariko urukora sports; bigatuma impano zabo zirangirira aho.
-Uretse urubyiruko ruri mu mashuri kandi, turateganya kuzajya dukora ibiganiro mbwirwaruhame n’abakinnyi ndetse n’abandi bakora sports ku bufatanye n’amashyirahamwe atandukanye y’imikino kugira ngo natwe nk’umuryango ufasha mu guteza imbere sports mu Rwanda tugire uruhare mu guca burundu ikoreshwa ry’ibiyobyabwenga mu basportifs ndetse banirinda SIDA.
3. Children & Youth Sports Organization bishimira ko bamaze kubona abafatanyabikorwa.
Nyuma yo guhabwa icyangombwa na RGB(Rwanda Governance Board) kitwemerera gukorera mu Rwanda, kugeza ubu dufite abafanyabikorwa batandukanye tunashimira inkunga zabo zitandukanye.Muri abo bafatanyabikorwa barimo; Minisiteri y’umuco na siporo(MINSPOC), Minisiteri y’uburezi(MINEDUC), Komite olempike, Rwanda Bio-medical Center(RBC), Komisiyo y’igihugu ishinzwe abana(NCC), SULFO Rwanda, UPHLS.
Kuri ubu abana babarizwa muri Children & Youth Sports Organization bafite umwanya bakoreramo siporo muri Car Free Day
Abitabira Car Free Day Sports batozwa na Mukasa Nelson
Mukasa Nelson ni umutoza ubifitiye ibyangombwa kuko yabyize anafite License
PHOTOS: Saddam MIHIGO (Inyarwanda.com)


text:
Green P, ni umuraperi ubimazemo igihe kinini kuko yatangiye kuririmba ahagana muri 2007. Ni murumuna wa The Ben, usigaye akorera umuziki muri PressOne muri Leta Zunze Ubumwe za Amerika.
Mu kiganiro yagiranye na IGIHE mu ijoro ryo kuwa 25 Ukuboza 2016, Green P yavuze ko byari ibyishimo bikomeye mu muryango wabo ubwo bakiraga umuvandimwe we The Ben avuye muri Amerika.
Yavuze ko yamaze iminota igera kuri 30 arebana na The Ben nta jambo na rimwe barabwirana ku bwo gutekereza ku mateka n’ibyahise mu myaka irenga itandatu bari bamaze badacana iryera uretse kuvugana kuri telefone no kureba amafoto asohoka mu binyamakuru gusa.
Yagize ati “Sinakubwira nyine uko byari bimeze ngo ubyumve ariko nyine narishimye cyane kuko twabonanye igihe cy’isabukuru y’amavuko yanjye numva birantunguye cyane ku buryo twamaze iminota mirongo itatu tutari kuvugana turi kurebana gusa kubera urukumbuzi n’ibyishimo.”
The Ben yakirwa i Kanombe ku kibuga cy’indege cya Kigali byari ibyishimo bikomeye kuri we n’abo mu muryango. By’umwihariko ubwo yakubise amaso nyirakuru [umukunda by’ikirenga] yaraturitse ararira umukecuru na we acika intege asuka amarira.
The Ben ageze mu rugo nabwo yahoberanye na nyina umwanya munini amarira arongera arameneka kubera ibyishimo ndengakamere byari hagati ya bombi nyuma y’imyaka myinshi yari ishize batabonana.
Green P yongeyeho ko ibyishimo by’inyongera yagize ku bw’urugendo rwa The Ben ngo ni impano ya telefone igezweho yo mu bwoko bwa iPhone 7[igura $849, uyashyizemu mafaranga y’u Rwanda arenga ibihumbi 600] mukuru we yamuzaniye. Yavuze ko ayifata nk’ikimenyetso cy’urukundo n’ubuvandimwe hagati yabo.
Yagize ati “Wenda sinabitindaho ngo ndondogore ariko ikintu cyanshimishije umuvandimwe yanzaniye ni telefone igezweho igendanye n’igihe ya iPhone 7 yanzaniye.”
Mu muryango wa The Ben havukamo abandi bahanzi babiri Green P w’umuraperi n’undi witwa Danny uririmba mu njyana ya RnB gusa we ntiyamenyekanye cyane nk’abandimwe be.


text:
Friday, February 20, 2015
URUKUNDO NYARUKUNDO NKUKO RWAGARAGAJWE NA RWEMA NGABO YVES NA KALIZA ANGELIQUE
Nitwa RWEMA NGABO Yves, inzira y’ubu buki twayitangiye mu mwaka wa 2003 ubwo twigaga mu mashuri yisumbuye kuri ESEKI/Kigoma mu mwaka wa gatanu ishami ry’ubumenyamuntu nibwo nagize amahirwe yo guhura n’umukobwa KALIZA Angelique twitaga ANGE yari umudiventiste ukomeye cyane akaba mwiza ku buryo ntabasha gusobanura ubwitonzi , uti rukuruzi yaje gute ? Umudiventiste wanjye rero yaje guhura n’ikibazo umwarimu witwaga RUZIRABWOBA watwigishaga amateka mu gihembwe cya kabiri yasezeye bitunguranye batuzanira umwarimu yigishaga buri munsi mu kigo twari duturanye kitwa APARUDI maze dutegekwa kujya twiga kuwa gatandatu gusa amasaha atanu yose twagombaga kwiga mu cyumweru kizima.
ANGE twaricaranaga ku ntebe ikibazo gikomeye cyari gihari nuko uwo muturanyi wanjye ku ntebe yari umudiventiste ukomeye cyane utarashoboraga kwemera kwiga kwisabato kandi nta bundi buryo bwashobokaga iryo somo ryagiraga amanota mirongo itanu muri TP na mirongo itanu mu kizami yose kuburyo washoboraga kuritsindwa ryonyine ugahita usibira nubwo waba watsinze neza ayandi , naramuhendahenze ngo yemere kujya aza kwiga arananira mpitamo kwiyambaza mwarimu nawe amutera utwatsi ndetse n’abanyeshuri bagenzi bacu bose bari bababajwe no kuba atiga abasubiza nkibyo yansubije ko atateshuka ku myemerere ye.
Twize kabiri adahari binyanga munda nakiga nkumva ntibijyamo ndabura amahoro bigera iyo natekerezaga ko ANGE atari mwishuri nkatwe kandi asiba isomo rihatse ayandi mwishami twigaga bituma mfta umwanzuro wo kujya niga neza kumanywa nkaza kumusubiriramo amasomo isabato irangiye nijoro ariko nsigarana ikibazo cyuko numvaga nuwo mwanya wo kumwigisha nijoro kwisabato ashobora kutabyemera ariko nishyiramo agatege ndabimusaba arabyemera nuko icyumweru cya gatatu natangiye kuba nanjye mwarimu we hagati aho ntabwo twakundanaga ariko numvaga ikintu kinkururira iruhande rwe kandi blague yose namuteraga nabonaga imushimishije cyane nkumva bintije imbaraga zo guhora mufitiye udushya two kumubwira , turakomeje rero guhura kenshi musubiriramo ibyo twiga adahari maze mwarimu nawe utaragiraga umwanya uhagije wo gukoresha ibaza kenshi (interrogations) yari yaradusezeranije kutubaza rimwe gusa ku manota 50 icyarimwe nikizami ku manota 50 bityo ANGE amusaba amahirwe yo kubaza mu minsi y’imibyizi nibura agashaka isaha imwe mu gihembwe y’igeragezwa akongera mu kizami cyagombaga kuba rimwe mu gihembwe kandi mu mibyizi.
Sinatekerezaga ko mu biganiro n’amasomo yaduhuzaga kenshi ndetse by’umwihariko isomo ry’amateka namwigishaga ndetse akenshi nkamufata gufata notes zabaga zatanzwe byazabyara urukundo.
Reka umwaka urangire ANGE atsinde neza isomo namwigishaga maze atashye abwira ababyeyi be ibyamubayeho maze ababyeyi bamusaba kuzajyana nawe mu rugo iwabo abimbwiye ngira isoni ndabyanga ariko narabishakaga nihagararaho gusa batangiye kumuha argent de poche harimo niyanjye maze si ukumuba hafi bitangira kuryoha ngaho muri cantine no kwicarana mwishuri birakomeza rero ngira amahirwe ntitwabonerwa undi mwarimu dusabwa kuguma kwiga kwakundi abandi birabababaza jyewe nkumva bigoye kwiga muri week end ariko binshimisha kuko numvaga bituma negerana cyane na ANGE wari unatangiye kunyibonamo cyane nanjye kandi byari uko .
Ibyiza ntibyarambye twarangije ibizami bya leta sinamenye aho yaciye yaje kunsezera turanyuranwa aho twararaga naho abakobwa bararaga harimo metero nka 500 nta telefoni twagiraga mbese guhura mu kavuyo ko gutaha umwaka urangiye byari bigoye mba ndatashye ntitwongeye kubonana mba ngiye iwacu mu cyaro nawe ajya iwabo sinongeye kumenya amakuru ye nize kaminuza ndarangije gusa nahoraga nibaza uko nazongera kubonana nawe kuko ntari nabone umukobwa mwiza nkawe kandi witonda bitangaje nahoraga mbabajwe nuko mu gihe cyose twabaniye ntigeze ntinyuka no kumubwira ko mbona ubwiza bwe habe no kumubwira ko mukunda , ndangije nabonye akazi muri MTN abakobwa batangira kunkunda cyane kandi nari maze kuba agasore mfite namafaranga aciriritse nza gufata icyemezo cyo kwemera gukundana na Lydia wanyerekaga urukundo kuburyo bugaragara maze agerageza kunyibagiza ANGE wari watwaye umutima nyamara tugatandukana ntacyo mvuze ntanafite aho nzongera kumukura ngo nibura mubwire ibyo namutekerezagaho wenda abyange.
Nakoze igihe gito muri MTN mpita njya mu gisirikare(cadet course) nyirangije bampa ipeti rya second Lt maze rimwe reka nzahure numukobwa twari twariganye wari inshuti ya ANGE witwa Juliet sinihanganye ngo nibura mubaze ibindi nahise mubaza nti ANGE amakuru ye ? aranseka cyane ambwira ko asigaye akora muri Bank ya Kigali BK mu mujyi wa Kigali kandi najye niho nabaga sinabashije kugumana nawe nahise mfata imodoka ya afande Major KARIMU (izina mpinduye kubera umutekano) niruka njya kumureba ntanibutse gukuramo imyenda y’akazi musanga mubiro ngikebaguza mushaka anturuka inyuma turahoberana agate karacika tumarana iminota nka mirongo itatu abakiriya ataye barumirwa mara umwanya nananiwe kuvuga mbese nifuzaga kumureba kuruta kuvuga.
Boss we yaradutandukanije cyakora nahakuye akanomero ka telefoni ke nawe afata akanjye guhamagarana bitangira ubwo .Naboneyeho kumubwira ko mukunda nawe ambwira ko yiyemeje kuba uwanjye kuko ngo atabona amahirwe yo kunyitura ibyo uko namubereye umwarimu udahembwa mu mashuri yisumbuye aha ho ntibyangoye kumwemeza kuko nari meze nkuworosora uwabyukaga ko nahoraga mutekereza nawe ariko bimeze uwabihombeyemo ni Lydia nari namaze kwishumbusha agahita amvamo nkibona ANGE wanjye.
MBATUYE AKA KARIRIMBO KA FREDERICK FRANCOIS
Reka rero tuzasohokane nkinshuti zigihararanye mbese isi yari yambereye nk’ijuru gisenyi aho twagiye mpurireyo na afande wanjye Major KARIMU wari nawe yasohokanye numukobwa winshuti ye aramunyereka nanjye mwereka ANGE tumubwira ku mateka ye maze amaso nkabona atava kuri ANGE nizaniye nuko tumaze dutashye adusaba kudutwara mumodoka ye turishima kuko twari twagiye duteze taxis abanza atahana inshuti ye twumva ari ibisanzwe ankurikizaho angeza kimironko kandi ANGE yatahaga Gikondo amutahana nyuma agenda amutereta kuva ubwo akarara amuhamagara byanatumye ntangira inzira y’umusaraba yatumye nifuza kuva mu gisirikare ngo ndebe ko nakira ibihano bihoraho nahabwaga ndetse nuburinzi yanyoherezagaho buri munsi ngo ntabona umwanya wo gusura ANGE .
Ntibyari binyoroheye na gato gusa kubaho ntamubona kandi ntafunzwe, rimwe twahuriyeyo ahita anyirukana ananyihaniza kongera gukundana na ANGE nyamara we yarambwiraga ko ari jyewe akunda gusa akanga guhakanira Afande ngo ntabizira natangiye gushaka imbaraga zamfasha kumwibagirwa nakirirwa ntamuhamagaye akampamagara arira ngo namwanze, mpera mu gihirahiro nibaza niba namureka nkabona amahoro mu kazi cyangwa nakwemera kumugumaho kuko umutima wanjye utigeze utuza ntamufite gusa namenya ko nawe yankundaga.
Burya ngo nta joro ridacya naje kujya mu butumwa sudani, mbona umwanya wo kumuhundagazaho urukundo nkoresheje telefoni nubwo byari bihenze bwose nawe yanyizezaga ko ntawundi azaha urukundo rwe usibye jyewe nagarutse mu Rwanda 2013 ibiroto byari ibiroto sijye wabonye ngeze ku kibuga cy’indege I kanombe maze ANGE wari waje aherekejwe ninshuti ze ndetse na bamwe bo mu muryango we ntiyabasha kumbona kuko bahise badutwara mu kigo, nuko afande agiye mubadusimbuyeyo mpita mfatiraho dupanga ubukwe nubu turabanye mumunezero isi yatubereye nk’ijuru mu kuri namenye neza ko uko byagenda kose urukundo rudapfa kandi nemeye ko yankundaga, nabwira abakundana nti “ntimugacike intege mujye mukurikira amarangamutima yanyu.
Source: Igihe.com
Subscribe to: Post Comments (Atom)


text:
IBIKORWA BY’IKIGO NDANGAMUCO N’IMYIDAGADURO CYA MUSANZE MURI IBI BIHE BANYESHURI BARI MUBIRUHUKO BIKURU
Urubyiruko rutozwa umuco wo gusoma biciye muri (Bibliotheque-Library)
Mu mafoto dore bimwe mu bikorwa bikorerwa ku kigo ndangamuco n’imyidagaduro cya Musanze iki kigo kikaba cyarshinzwe kandi kikanaterwa inkunga na TOP5SAI aho gifite insanganyamatsiko igira iti MY TALENT MY BUSINESS!
Iki kigo gikorera kuri salle yo ku murenge wa Muhoza kikaba gihuzxa cyane cyane urubyiruko rufite impano zinyuranye risaga 800:
Aha bamwe mubahagarariye amatsinda bari gukora inama zinoza imikorere.
Abakaraza bavuza ingoma za kinyarwanda
Abacuranzi n’abaririmbyi bacurangisha ibyuma bya Kizungu (Live Music)
Abitoza ibijyanye no kwerekana imideri (Models)
Hari n’abakora za siporo zinyuranye nka Karate Kung Fu tai kondo ACrobatie n’izindi nyinshi...


text:
Tariki 13 Ukuboza 2016 ni bwo P Fla yatawe muri yombi na Polisi y'u Rwanda kubera gufatanwa no gukoresha ikiyobyabwenge cya Héroïne bakunze kwita 'Mugo'. Tariki 20 Mutarama 2017 ni bwo urukiko rwanzuye ko P Fla agomba kumara umwaka umwe muri Gereza yahoze yitwa 1930. Tariki 8 Ukuboza 2017 ni bwo P Fla yafunguwe.
P Fla w'imyaka 33 y'amavuko ni umwana wa Al Hajj André Habib Bumaya wigeze kuba Minisitiri w’Ububanyi n’Amahanga w’u Rwanda. Yamubyaranye na Nzamukosha Hadidja wamenyekanye nk’umunyamakuru kuri Radio Rwanda na Radio Huguka. P Fla akiva muri gereza yakiriwe n’abaraperi bagenzi be Bull Dog na Fireman ndetse na nyina Nzamukosha Hadija wahise unamutahana.
Bull Dog na Fireman bari mu basanganiye P Fla akiva muri gereza
Tariki 11 Werurwe 2018 P Fla yagiranye ikiganiro kirekire na Aline Gahongayire mu kiganiro Be Blessed kinyura kuri Televiziyo y'u Rwanda. Muri iki kiganiro P Fla wiyemerera ko yamaze imyaka hafi 10 mu biyobyabwenge, yatangaje ko kuri ubu yamaze guhinduka ndetse akaba ahamya ko atazongera gukoresha ibiyobyabwenge. P Fla yahishuye ko ubwo yari kuri Polisi mbere yo kujyanwa muri gereza, ngo yahize umuhigo ku Mana ayibwira ko aho kugira ngo asubire mu biyobyabwenge, yakwemera akava ku isi. Yagize ati:
Hari aho nari nicaye, icyo gihe nari ntarajya muri gereza, niyicariye kuri polisi, hari ahantu byageze nicara njyenyine mu nguni gusinzira byananiye, nkajya ndeba ukuntu abandi turi kumwe mu buzima bugoye cyane ariko abandi bana barisinziriye they don't care, noneho njye nkareba buryo ki ka kantu gatoya nko gusinzira njyewe byanze, ntabwo bishoboka ni nako ndi kubabara cyane. Nageze aho ngera, mbwira Imana nti uramutse unkuye muri buno bubabare mu mubiri aka kanya, nyizeza ko ntazongera kwemera ikintu na kimwe cyabunsubizamo (ububabare), aho kugira ngo bizabe, uzahite untwara, nubona ko ngiye kubisubiramo uzahite untwara hakiri kare, iryo ni isengesho rya mbere nabanje kwikorera mbere y'uko ibindi byose bitangira kungendekera gutyo. Hari nk'abana baba bazi ko ari ibintu biri cool (byiza) kuko nanjye ni ko nabigiyemo.
P Fla abajijwe icyatumye afungwa yagize ati: "Nazize kwitwara nabi, nakoreshaga drugs ni amateka maremare ariko mu ncamake, drug yari imaze kuba ikintu kiremereye mu buzima bwanjye, imaze kwangiza ibintu byinshi birimo kuntandukanya n'umuryango, kuntandukanya n'umwana wanjye, mama we n'umuziki wanjye, byari bimaze kugera kure cyane bimaze kurengera no gukabya bigera ku rwego noneho na njye nyiri kubikora numva nkeneye ubufasha narabuze amahoro muri njyewe. Numvaga naniwe ndushye" Nubwo yumvaga ariko akeneye ubufasha, P Fla yavuze ko atari azi ubufasha akeneye.
P Fla hamwe na Aline Gahongayire mu kiganiro Be Blessed
P Fla yasobanuye uko yafashwe na Polisi
P Fla ati: "Umunsi umwe ndabyuka mu gitondo (nka saa tatu) njya kugura bya bintu (urumogi, cocaine na Héroïne), ndabyuka nk'uko byari bisanzwe njya gushaka umuzigo (ni ko babyita), ninjira mu gapangu, kwa gusohoka, nagiye gusohoka nsanga Leta integereje, barambwira ngo uyu munsi noneho nta kintu uri butubeshye, ngiye gukora mu mufuka ngo mpite mbijugunya bati oya ntukore mu mufuka. Bamfashe gutyo, baransaka barabinsangana, banjyana kuri polisi baramfunga."
P Fla avuga ko gukatirwa igifungo cy'umwaka byamubereye amahirwe
P Fla ati: "Kunkatira umwaka, ubu ni bwo mbona ko byari amahirwe cyane, kuko hari abandi batari kubona ayo mahirwe, bari gukatira noneho myinshi kurushaho, 5,6, 7,..Njye nahise mbona ko uriya mwaka wari umwaka wanjye wo kwicara nkatuza nkatekereza byose nkashakisha ya mahoro, nkamenya impamvu nari narabuze ya mahoro,..umwaka nabonaga ari igihe gihagije kugira ngo umuntu abe atekereje icyo gukora."
Nyuma y'ibyumweru nka bibiri ari muri gereza, P Fla yumvaga ameze gute?...ngo yararembye ajyanwa mu bitaro
P Fla avuga ko yabanje kubura ibitotsi ndetse akumva arimo kubabara cyane. Yavuze ko yaje kurwara araremba ajyanwa mu bitaro.Yagize ati: "Byari bikomeye, nabanje kurwara cyane ndaremba ku buryo wabonaga ko uyu muntu nta minsi ibiri cyangwa umunsi umwe afite imbere ye, urumva bagombaga kumpa First Aid (ubutabazi bw'ibanze), banjyana kwa muganga, mukecuru wanjye yari yahageze, babona ntabwo bazi ikintu bari bunkorere, indwara barayishaka barayibura ariko umuntu agiye kubapfana, haje umuntu arababwira ati uyu muntu ikibazo afite ni icy'ibiyobyabwenge, (...) icyo bakoze bashatse imiti bagomba kuntera,...barongera bansubiza muri gereza nkomeza igihano ariko nabanje guca mu bubabare cyane."
P Fla uvuga ko yamaze guhinduka aragira inama abagikoresha ibiyobyabwenge
P Fla yagiriye inama urubyiruko rwishora mu biyobyabwenge babona ari ibintu byiza
P Fla yagize ati: "Ikintu njye nabasha kubwira bagenzi banjye ni uko hari ibintu tujyamo dukina tuzi ko ari imikino nk'uko nanjye ubwanjye nabikoze, bimwe nagiye mbitangirira mu mashuri matoya (amashuri abanza), inshuti zitandukanye kwa kundi inshuti zigushuka bati tujye kunywa agasigara kamwe gasanzwe, mukajyana inyuma y'amashuri mukanywa isigara ukabona ni akantu kari simple cyanye, ni gutyo bigenda bizamuka, ejo wa wundi ukubwira ko mujye kunywa isigara, hazaza undi ukubwira ati noneho njyewe nazanjye akamogi nawe umukurikire bigende bizamuka nanjye.
Ni uko nagiye mbijyamo gahoro gahoro usibye ko njyewe byarihuse cyane, nisanze byageze ku rwego rwo hejuru cyane nanjye ubwanjye ntabwo nari nzi ibyo aribyo, ni bwo nagiye nsanga ibintu nakinaga nabyo ni ibintu biteye ubwoba hari ubwo mbura amagambo nabikubwiramo. Gusa uyu munsi wa none ntabwo nshaka kubijyamo cyane ngo mbisobanure, gusa ikintu nashakaga kubwira bagenzi banjye abari hasi yanjye, wenda abamaze kubijyamo barimo kubikora iyo ni Dossier ariko umwana utarabijyamo ubutumwa bwa mbere nagira ngo muhe, man ntihazagire umuntu n'umwe uzagushuka,....uzabe wowe ku giti cyawe, ntuzavuge ngo abanywa urumugi bagezweho ku ishuri bagendana n'abakobwa beza (....)"
P Fla yakomeje avuga ko atari azi agaciro k'ababyeyi, gusa ngo yari muri gereza ni bwo yaje kubona agaciro ka mama we. Yavuze ko hari igihe ababyeyi babwira umwana wabo kujya mu rusengero,akabyanga ndetse akabihisha, gusa ngo yaje kumenya agaciro kabyo amaze gukura n'ubwo magingo aya atari yatangira kubijyamo (gutangira gusenga). Yunzemo ati: "Ubashije kubaha ababyeyi, ukabasha kuba watinya n'Imana ukiri muto, uba ufite amahirwe ijana ku ijana yo kuzaba successfulmu buzima bwawe."
Magingo aya ni iki P Fla yicuza ?
P Fla yabajijwe na Aline Gahongayire ikintu yicuza magingo aya nyuma yo gufungwa agafungurwa azira gukoresha ibiyobyabwenge. Ikintu cya mbere P Fla yicuza ni impano y'umwana yahawe n'Imana, atitayeho uko bikwiriye aho yashoboraga gufata mafaranga ibihumbi 50 akayajyana mu biyobyabwenge mu gihe azi ko umwana we ashobora kuba yabuze icyo kurya. Ikindi kintu yicuza ngo ni uko atari azi agaciro ka mama we dore ko inshuro nyinshi atigeze aha agaciro impanuro ze, gusa ngo ubwo yari muri gereza yaje guhishurirwa agaciro k'ababyeyi b'aba mama by'umwihariko mama we dore ko mu gihe cy'umwaka yamaze muri gereza, mama we yamusuye inshuro nyinshi zishoboka. P Fla yagize ati:
Ikintu cya mbere mfite nicuza cyane, ni byinshi naguha nk'ibintu bitanu, umunani, icyenda, icumi ariko ikintu cya mbere ni ukuba Imana yarampaye impano iremereye cyane mu buzima impa umwana w'umuhungu imumpa kandi hakiri kare, urumva ni we muntu wagakwiriye kuba afte agaciro ka mbere abandi bakaza nyuma, ariko time yarageze nawe sinabasha kumumenya ndagenda ndamwibagirwa neza ku buryo nshobora kuba nafata amafaranga nk'ibihumbi 50 ni urugero nzi ko ashobora kuba wenda atabonye ibyo kurya uwo munsi ariko nkumva nta kintu bivuze nta n'agaciro bifite mbere y'uko mbanza kujya kubona bya bintu byanjye ngomba kunywa (ibiyobyabwenge). Ni ikintu cya mbere kindya cyane, ni akantu ka mbere kambabaza cyane, nizera ko Imana izampa ubushobozi nkabikosora.
P Fla yakomeje agira ati:"Ikindi cya kabiri kuri Mama, ikintu cya mbere nashakaga kumubwira ni uko mukunda cyane kandi namaze kumenya agaciro ke ntabwo ari buri wese wafata amezi ye 12 ukayavunjamo iminsi 365 agasibamo byibuza iminsi 7 cyangwa 8 muri 365. Rimwe na rimwe wenda bikaba ngombwa ko aza n'amaguru, akabyirengagiza, izuba, ibyo byose,..urwo ni urugero rwanyibukije ka gaciro ke, ni yo mpamvu mbabwira nti tujye tumenya agaciro k'ababyeyi bacu cyane cyane aba mama, aba mama ni abantu ba mbere ku isi, uyu munsi wa none ni bwo mbashije gusobanukirwa imbaraga z'aba mama. Ku bwanjye numva nta kintu na kimwe naguha (mama) gifatika kigaragara n'amaso, ahubwo ibiri ku mutima wanjye ni byo numva bifite agaciro, namaze kumenya icyo uri cyo, nta kintu kintu nagusabira kirenze ijuru,.."
P Fla avuga ko ari muri gereza ari bwo yamenye agaciro ka mama we
P Fla arasaba abanyarwanda bose gusenyera umugozi umwe mu kurwanya ibiyobyabwenge kuko ari ikibazo gikomeye mu Rwanda
Mu gihugu cyacu tumaze kugira ikibazo gikomeye cyane, mu myaka yashize ntabwo byabashaga kugaragara cyane, ntabwo abantu babyumvaga ko drug ishobora kuba ikintu kiremereye ku buryo Leta ihaguruka, inzego zose z'igihugu zigahaguruka, gusa Leta n'inzego za Polisi zamye zibikora igihe cyose ariko byari bitaraba ibintu biremereye cyane. Ubu rero uyu munsi ubutumwa nashakaga gutanga ntabwo ari ibintu gusa birebana na Leta ntabwo ari gahunda ya Polisi gusa, ntabwo ari gahunda y'abayobozi runaka cyangwa y'ikigo runaka ahubwo ni gahunda ya buri muntu, ni gahunda y'abahanzi bagenzi banjye dukora akazi kamwe, abikorera ku giti cyabo, abakora mu bigo bya Leta n'abikorera, twese hamwe nk'igihugu nk'abanyarwanda ntabwo tugomba kumva ko ari ibintu bifite abandi bireba, birareba twese hamwe, niba hari abana uzi muturanye bakoresha ibiyobyabwenge, nta mpamvu y'uko wicara ukabirebera gusa uti Polisi izaza ibafate, oya mbere y'uko Polisi ibafata nawe ugomba ukabanza ukabigiramo uruhare, ukumva ko bikureba. Nubwo atari abana bawe barimo kubikora (gukoresha ibiyobyabwenge), bariya barimo kubikora muturanye, bazanduza abawe, gusa ni igihe kiba kitaragera,..ni ikibazo kitureba twese kandi wumve ko ari ikibazo kiremereye cyane.
Kuri ubu P Fla afite umushinga ukomeye aho ari gukora indirimbo nshya yo gushimira mama we kubwo kumwereka urukundo kuva mu bwana bwe kugeza magingo aya. Mu ndirimbo afite hafi 100, nta ndirimbo n'imwe yigeze akora ashimira mama we mu gihe yakoze indirimbo zinyuranye akazihimbira abakobwa yakindaga, abasore b'inshuti ye n'aba babaga bafitanye ibibazo. Ajya kwandika iyi ndirimbo ivuga kuri mama we, P Fla yatangaje ko yabitekereje ubwo mama we yamusuraga kuri gereza, akaza n'ibirenge, ibyo bigakora cyane ku murima wa P Fla, kwihangana bikamunanira ndetse akarira. P Fla yagize ati:
Ni ubwa mbere nari mbitekereje, mu ndirimbo zirenga hafi 100 maze gukora ziri hanze ahantu hose mu baturage, guhera za 2008 kugeza uyu munsi, nari ntarafata umwanya ngo numve ko naririmbira mama, naravuze nti abantu bose naririmbiye, naririmbiye abakobwa nakundaga, naririmbiye abasore twagendanaga , abo dufitanye ibibazo ama beef, nkahita njya kwandika,..ndi muri gereza, mama yanzaniye igitabo (Agenda), kuko yari azi ko ngomba kwandika, yanzaniye n'ibitabo byo gusoma.
Ntangiye gutuza nyuma y'amezi atatu, ane, umunsi umwe mama yaje kunsura, agiye kugenda yarambwiye ati gutya ubibona mvuye mu rugo n'amaguru, kwihangana byarananiye, amarira yahise aza, ndanamusaba nti wabyihoreye ko abandi bana bafungiwe hano ababyeyi babo baza rimwe mu kwezi, wagiye ubikora nk'abandi,..arambwira ati ndagenda kuryama bikanga,..ibyo byose narabitekeje, ni bwo nahise ntangira kwandika (indirimbo) ni yo ndirimbo numvaga ifite agaciro.
P Fla hamwe na mama we
Mu gusoza ikiganiro Be Blessed, Aline Gahongayire yahise abwira P Fla ko kuva umunsi bari kumwe mu kiganiro, ahise aba umukozi w'Imana. Gahongayire ati: "Ndashaka kukubwira ko wambaye umwenda w'Imana, wambaye umwambaro w'Imana, naho byagenda gute ujye uvuga uti oya ndi umukozi w'Imana...uri umukozi w'Imana, wahawe umugisha, genda uheshe abandi umugisha, performances zawe zose ngomba kuba mpari kubera ko uri umuntu udasanzwe, genda urabagirane uvuge ubutumwa bwiza."
UMVA HANO 'IBYAHISHWE' YA P FLA INDIRIMBO YAGIYE HANZE ARI MURI GEREZA
REBA HANO 'MUREKE IBIYOBYABWENGE' YA REV KAYUMBA FT JACK B & P FLA


text:
Rusizi: Imihigo 21 kuri 58 yagezweho 100% naho 37 igeze hejuru ya 60% mu mezi atandatu ashize
Nyuma yaho muri Nyakanga 2012, Umuyobozi w’Akarere ka Rusizi ashyiriye umukono kunyandiko ikubiyemo ibikorwa by’imihigo y’umwaka wa 2012-2013 imbere ya Perezida wa Repubulika nk’amasezerano y’ibigomba gukorwa muri uyu mwaka; kuri uyu wa Kabiri tariki ya 29 Mutarama,2013 habaye igikorwa cyo kugenzura aho igeze ihigurwa dore ko hashize amezi atandatu imirimo yo kuyihigura itangiye.
Muri rusange imihigo yasinywe mu Karere ka Rusizi, ishingiye ku nkingi enye za Leta y’u Rwanda, arizo ubukungu, Imibereho myiza y’abaturage, imiyoborere myiza n’ubutabera.
Ubwo igikorwa cy’igenzura cyatangiraga mu Karere ka Rusizi, Umuyobozi w’Akarere Bwana Nzeyimana Oscar, yagaragaje ko imirimo ijyanye n’imihigo yose yahizwe yamaze gutangira ndetse hakaba hari n’iyarangiye, naho isigaye ikaba nayo ifite umurongo mwiza ku buryo icyizere cyo kuzayesa uko yahizwe ari cyose cyane cyane ukurikije intera ibikorwa bigezeho.
Umuyobozi Mukuru muri MINALOC Bwana Rugamba Egide n’abo bari kumwe bagaragaje ko impamvu y’iri genzura ko ari ukugira ngo harebwe aho imirimo igeze, ibisigaye gukorwa ndetse no kumenya niba hari ubwunganizi bukenewe cyangwa se ubuvugizi mu gihe gisigaye.
Mu bukungu, hashimwe imirimo yakozwe ngo umusaruro mu by’ubuhinzi ku bihingwa byatoranyijwe nk’ibigori, umuceli, ibishyimbo n’urutoki wiyongere, ubwubatsi bw’imihanda ihuza imirenge nk’uhuza umurenge wa Rwimbogo na Muganza kuri ubu usa n’uwuzuye, imihanda yo mu mujyi nka Kabeza- Gihundwe na Cyapa- Gihundwe ADEPR, hakaniyongeraho kubaka amasoko ya Kijyambere nk’irya Rusizi ya mbere n’irya Kamembe ryubakwa na sosiyete RIC ndetse n’inyubako z’ibigo by’imari nk’umurenge Sacco, guhingisha imashini n’itunganywa rya Site z’imidugudu cyane cyane iza Karushaririza na Kibangira.
Mu mibereho myiza y’abaturage, abagenzuzi bashimwe ingufu zashyizwe mu iyubakwa ry’ibyumba by’amashuri ku buryo ibyumba 73 byari biteganyijwe kubakwa byose byuzuye ndetse n’amacumbi y’abarimu ageze ku musozo. Hari kandi Poste de santé 6 zigeze mu gihe cyo gusakarwa, ikigo nderabuzima cya Gikundamvura cyatangiye kubakwa, bigaherekezwa n’ikigereranyo cy’ubwitabire mu kwivuza kigeze kuri 80%.
Mu rwego rw’imiyoborere myiza, hagaragaye ko hari kubakwa ibiro 74 by’utugari tutari dufite aho dukorera hatunganye, korohereza abaturage kubona amakuru aho abiteganyiwe ko buri Kagari kazahabwa Poste Televiseur yo kureberaho amakuru anyuranye, santire z’ikoranabuhanga zamaze gushyirwa mu murenge wa Kamembe na Muganza, kwitabira umuganda no gukemura ibibazo by’abaturage vuba kandi ku gihe.
Mu butumwa bwahawe abashinzwe gushyira mu bikorwa imihigo mu Karere ka Rusizi barimo n’abafatanya bikorwa bako bari no mu bitabiriye iki gikorwa, basabwe gukoresha neza igihe giharikugira ngo ibisaigaye birangire, kudasesagura umutungo no kudatekereza ko inkunga z’amahanga arizo zari gutuma imihigo ikorwa ko ahubwo ari ugukoresha neza uburyo buhari.
Kimwe n’abagenzuzi b’imihigo bari baturutse ku rwego rw’Igihugu, mu bandi bari bitabiriye iki gikorwa bakishimira aho imihigo igeze ishyirwa mu bikorwa bitewe n’uko babigaragarijwe hifashishijwe amafoto n’amashusho y’uko ibintu bihagaze, ni Bwana Nyamaswa Emmanuel ushinzwe Imiyoborere myiza mu Ntara y’iburengerazuba, wanasabye ko umuvuduko Akarere ka Rusizi kariho mu iterambere wakomeza bityo hagashimangirwa umuco mwiza wo kwigira aho gutegereza ak’Imuhana kandi ngo ubufatanye buzatuma byose bikorwa uko byateguwe.